

LIETUVOS SOCIALDEMOKRATŲ DARBO PARTIJOS

2020 M. RINKIMŲ Į LIETUVOS RESPUBLIKOS SEIMĄ PROGRAMA

**„GEROVĖS IR KŪRYBOS LIETUVA“**

2018 m. įkurta Lietuvos socialdemokratų darbo partija (LSDDP) savo programoje deklaravo siekį kurti Gerovės Lietuvą – skandinaviškojo modelio gerovės valstybę visiems.

LSDDP, siekdama ne žodžiais, o darbais kurti gerovę šalyje, užtikrinti valdžios stabilumą, nevengė atsakomybės, liko Lietuvą 2016**–**2020 m. valdžiusios kairiojo centro politinių jėgų – Lietuvos valstiečių ir žaliųjų sąjungos, Lietuvos socialdemokratų darbo partijos ir Lietuvos lenkų rinkimų akcijos-Krikščioniškų šeimų sąjungos – koalicijoje.

Įvykdytos struktūrinės reformos ir sprendimai, sėkminga koalicinės Lietuvos Respublikos Vyriausybės veikla stiprinant Lietuvos valstybę, jos žmonių ir šeimų gerovę, lėmė akivaizdžią Lietuvos ekonominę ir socialinę pažangą. 2016–2020 m. šalies bendrasis vidaus produktas (BVP) išaugo 12,4 proc., beveik dvigubai didėjo vidutinis darbo užmokestis ir senatvės pensijos, minimalioji mėnesinė alga (MMA) pakilo iki 607 eurų, didėjo šalpos pensijos ir išmokos našlaičiams, neįgaliesiems, vaikams, plėtotos paslaugos šeimoms, įvestas nemokamas maitinimas priešmokyklinukams ir pirmokams, didinti gydytojų, slaugytojų, mokytojų, dėstytojų, mokslo, kultūros darbuotojų atlyginimai. Gerokai padidėjo sveikatos apsaugos ir kultūros sistemų finansavimas, įvestos nemokamos bakalauro studijos.

Lietuvai prognozuotą stabilų ekonominį ir socialinį augimą, sparčios kaitos ir gerovės valstybės kūrimą sutrukdė dėl COVID-19 (koronaviruso infekcijos) kilusi pasaulinė pandemija, tapusi ne tik didžiule grėsme visuomenės sveikatai, apribojusi asmenų judėjimą ir socialinius kontaktus, sustabdžiusi atskirų sektorių veiklą, bet ir sukėlusi šoką pasaulio, Europos ir Lietuvos ekonomikai.

Koronaviruso iššūkį valdžia sutiko pasirengusi. Per keletą metų sukauptas nemažas valstybės finansų rezervas buvo skirtas COVID-19 pandemijos sukelto pavojaus sveikatos apsaugos sistemai ir ekonomikai padariniams šalinti: imtasi išsaugoti darbo vietas ir gyventojų pajamas, suteikta pagalba verslui išsaugoti likvidumą, palaikytos ūkio sektorių iniciatyvos.

Karantino metu sustojusi veikla didžiausią neigiamą įtaką turėjo nepasiturintiems gyventojams, todėl buvo išplėstas gyventojų, kurie gavo paramą, skaičius: padidintas neapmokestinamas pajamų dydis iki 400 eurų, kilstelėtos socialinės pašalpos, labiau paremti vieniši asmenys, mokėtos didesnės pašalpos įsidarbinus, kompensuota daugiau išlaidų už būstą.

Pirmines priemones ekonomikai stabilizuoti papildė priimtas specialių priemonių paketas darbuotojams, darbo netekusiems žmonėms ir darbdaviams, kurio vertė siekė beveik 1 mlrd. eurų. Pasibaigus karantinui, darbdaviams dar pusę metų teikiamos subsidijos, darbo netekusiems asmenims – darbo paieškos išmoka, šeimoms, auginančioms vaikus, – vienkartinė 120 eurų, vaikams su negalia arba augantiems daugiavaikėse ir nepasiturinčiose šeimose – 200 eurų, senyvo amžiaus ir neįgaliems asmenims – 200 eurų išmoka.

Pasaulis ir Lietuva išgyvena prieštaringą istorinį laikotarpį. Vyksta diskusijos, koks bus pasaulis po COVID-19. Deja, turime pripažinti, kad žmonija, kaip niekada draskoma stiprių prieštaravimų, yra susiskaldžiusi ir nevieninga.

Nėra abejonės, kad koronavirusas pakeis pasaulio ekonomiką, socialinius įpročius, sveikatos apsaugą, technologijas, politiką ir kultūrą. Pandemija – puikus įrodymas, kad esame priklausomi vieni nuo kitų ir būdami skirtinguose pasaulio kampeliuose. Jeigu tai padės suprasti, kad tikrasis tarptautinio bendradarbiavimo interesas yra tokie iššūkiai kaip pastarasis, bus galima teigti, kad ir kaip paradoksaliai tai skambėtų, jog iš to gali būti ir naudos. Sociologijos mokslininkai teigia, kad pandemija privers visuomenę persiorientuoti: mažės individualizmas, didės solidarumas. Žmonės bus priversti suprasti, koks svarbus yra mokslas, ims pripažinti specialistų, o ne žvaigždžių, svarbą, suvoks, kad šaliai valdyti reikalingi atsakingi ir patyrę asmenys, todėl turėtų atsakingiau spręsti ją rinkdami, nes gerus sprendimus lemia patirtis. Šios didelės, visuomenę sukrečiančios permainos gali pakeisti ir iki šiol vyravusius politinius diskursus.

Pandemija tapo rimtu išbandymu mūsų visuomenei, su kuriuo sėkmingai susidorojome. Pasirodėme esanti brandi visuomenė. Didžioji visuomenės dalis persikėlė į internetą: vyko pamokos moksleiviams, paskaitos studentams, nuotolinis darbas, verslo susitikimai ir pokalbiai, gydytojų konsultacijos.

Akivaizdu, kad technologijų panaudojimas stiprės visur, kur tik įmanoma. Biotechnologijų ir informacinių technologijų (IT), dirbtinio intelekto iškilimas ir blokų grandinės technologijų revoliucija žygiuoja pirmyn ir būtina susivokti, kokias politines pasekmes turės jų sukelti pokyčiai. Kompiuterių geba mokytis ir robotika pakeis beveik visas darbo sritis. Dirbtinis intelektas yra užsimojęs iššifruoti žmones ir pranokti juos net tose srityse, kurios iki šiol buvo laikomos tik žmonių valdomis. Du itin svarbūs nežmogiški dirbtinio intelekto gebėjimai yra junglumas ir galimybė atnaujinti programą. Gali nutikti taip, kad vienu metu kentėsime tiek nuo didelio nedarbo, tiek nuo kvalifikuotų darbuotojų stygiaus.

Technologijų poveikis visuomenei ir jos struktūrai turi tapti politinės darbotvarkės ašimi. Dar ne visi suvokia dirbtinio intelekto ir biotechnologijų spartą, bet jaučia, kad ateitis dalį žmonių palieka nuošalyje. Paslaptingų žodžių pynės – globalizacija, blokų grandinės, genų inžinerija, dirbtinis intelektas, kompiuterių geba mokytis, didžiųjų duomenų algoritmai – paprastam žmogui gali pasirodyti įtartinos, nes nė vienas iš šių žodžių nekalba apie jį. Kaip jis gali likti svarbus kiborgų ir į tinklą sujungtų algoritmų pasauliui? Žmonės vis labiau nuogąstaus dėl savo menkstančios ekonominės vertės, socialinio statuso ir savivertės. Išmintinga būtų žmogaus sąmonei tobulinti finansų ir laiko skirti ne mažiau, negu yra skiriama dirbtinio intelekto tobulinimui.

Naujos technologijos skatins naujų darbo vietų kūrimą, nykimą mažiau kvalifikuotų darbo vietų, todėl, siekiant išvengti neigiamų padarinių ir pasinaudoti ketvirtąja pramonės revoliucija, reikia investuoti į žmogiškąjį kapitalą ir technologijas, siekti platesnės skaitmeninės ekonomikos transformacijos ir produktyvumo didėjimo, kuriant aukštesnės pridedamosios vertės darbo vietas ir didinant jų skaičių.

Jau šiandien privalome žvelgti į viską plačiau. Siekiamas šalies konkurencingumas ir aukštas gyvenimo lygis, Gerovės ir kūrybos Lietuva turi remtis visuomene, kuri skatina ne tik dėti individualias pastangas tobulėti pačiam, bet ir remtis pagalbą teikiančia bendruomene.

Demokratija, pagarba žmogaus teisėms, konstitucinės valstybės principas bei geras, atsakingas valdymas ir ateityje turi likti mūsų visuomenės pagrindu. Pandemija dar kartą akivaizdžiai įrodė, koks svarbus yra valstybės ir savivaldybių vaidmuo visuomenės krizių metu, socialinės gerovės, sveikatos apsaugos, švietimo, mokslinių tyrimų ir kitose srityse. Šalies piliečiai turi tai suprasti ir padėti išlaikyti kuriamą sistemą, tapdami iniciatoriais, paslaugų teikėjais, dirbdami įvairiose nevyriausybinėse organizacijose.

Būkime ne tik liudininkai, bet ir dalyviai tų didžių procesų ir pokyčių, kurie neišvengiamai keičia pasaulį ir keičia mus. Pasaulį ir mūsų gyvenimą keičia ne tik mokslas ar technologijos, bet ir drąsūs, išmintingi žmonės, įgyvendinantys savo svajones, verčiantys jas realybe.

Lietuvos tolesnė pažanga gali būti pasiekta užtikrinus šalies konkurencingumą (gerovė ir konkurencingumas nėra priešai, o – partneriai), nuolatinę plėtrą, stiprinant teisingumą, teisingesnį sukurto produkto perskirstymą, sprendžiant neturtingųjų ir atstumtųjų bei kitas socialines problemas. Turime imtis ir socialinių naujovių, kurios yra socialinės darnos pagrindas. Stipri ekonominė ir socialinė demokratija, universali socialinė ir pajamų apsauga, nemokamas mokslas, skaidrus ir demokratinis sprendimų priėmimo procesas, parlamentinė demokratija ir iš to išplaukiantis socialinis stabilumas gali užtikrinti Gerovės Lietuvą.

Gyvenimą galime pakeisti tik mes patys. Siūlome Lietuvai pasirinkti Gerovės ir kūrybos visuomenės raidos kelią, grindžiamą privačia, valstybine, kooperatine nuosavybe, bendradarbiavimu bei kūrybinių žmogaus galių išlaisvinimu, remiantis naujausiais dabarties mokslo pasiekimais spartinti šalies pakilimą.

Tai pasieksime:

– įveikę socialinę atskirtį ir pajamų nelygybę; pertvarkę socialinės paramos teikimo sistemą;

– pasiekę aukštos švietimo ir aukštojo mokslo kokybės ir prieinamumo; investuodami į žmogiškąjį kapitalą, užtikrinę technologinių gebėjimų ugdymą, elektroninių išteklių gausinimą;

– sutelkę kultūros ir kūrybos visuomenę;

– sukūrę gerą sveikatos priežiūrą;

– įgyvendindami klimato, aplinkos tvarumo ir energetikos tikslus;

– žengdami inovatyvios, konkurencingos, žaliosios ekonomikos keliu; įvykdę skaitmeninės ekonomikos ir verslo transformaciją;

– sukūrę inovatyvų, konkurencingą ir tvarų žemės ūkį – gyvybingo kaimo pagrindą; investuodami į tvarią, racionaliai išteklius naudojančią, inovatyvią žuvininkystę bei ekonomiškai efektyvų laivyną;

– užtikrinę gerą valstybės valdymą ir teisingumą žmonėms;

– vykdydami išmintingą užsienio ir nacionalinio saugumo politiką.

**SOCIALINĖ IR PAJAMŲ APSAUGA, PARAMOS TEIKIMO SISTEMOS PERTVARKA**

Gerovės Lietuvą sukursime vykdydami efektyvią, atsakingą ir perspektyvią socialinę politiką, atkakliai šalindami socialinės politikos trūkumus.

Pastaraisiais metais priimti labiausiai pažeidžiamų socialinių grupių padėtį gerinantys sprendimai – gerokai didintos senatvės pensijos, socialinės pašalpos, vaiko išmokos. Pagal laimės indeksą Lietuva iš 20 vietos pakilo į 18 vietą Europos Sąjungoje (ES) ir pagal šį indeksą Lietuva yra viena sparčiausiai gerėjančių šalių pasaulyje. Darbo pajamos Lietuvoje pastaruoju metu taip pat augo sparčiausiai ES.

Sumažėjo ekonominiai skirtumai tarp Lietuvos regionų, ekonominė sanglauda tapo teigiama, pakito imigracijos ir emigracijos rodikliai – daugiau Lietuvos gyventojų sugrįžta.

Nepaisant didėjančio užimtumo, darbo produktyvumo augimo ir didėjančių vidutinių pajamų, skurdo ir socialinės atskirties rizika Lietuvoje vis dar išlieka viena didžiausių ES. Skurdo riziką ar socialinę atskirtį Lietuvoje patiria apie 28,3 proc. gyventojų, kai ES – 22,4 proc.

Mažinant skurdo riziką, socialinę atskirtį ir pajamų nelygybę, padidintos mažos pajamos pakeitus Šalpos pensijų įstatymą, nustačius pensijų priemoką, susietą su turimu darbo stažu ir minimaliuoju vartojimo poreikių dydžiu (MVPD), kuris 2020 m. yra 257 eurai. Nuo 2020 m. padidintos šalpos pensijų žemutinės ribos neįgaliesiems, t. y. neįgalusis negali gauti mažesnės negu 140 eurų šalpos pensijos, kai 2019 m. mažiausia riba buvo 99 eurai. Šalpos pensijų bazė padidinta iki 140 eurų našlaičiams, neįgaliesiems vaikams, suaugusiems neįgaliems nuo vaikystės bei kitiems neįgaliems ir senatvės pensijos amžiaus sulaukusiems gyventojams, neįgijusiems darbo stažo socialinio draudimo pensijai gauti, bus mokamos didesnės šalpos pensijos ir išmokos. Nuo 2020 m. universali išmoka vaikui padidinta iki 70 eurų, o neįgaliesiems – iki 100 eurų per mėnesį.

Piniginį skurdą lemia netolygiai augančios pajamos ir vis dar mažos socialinės išmokos. Koronavirusinė krizė gali padidinti atotrūkį, galbūt daugės šeimų, kuriose tik vienas jos narys gaus pajamų, be to, prastesnį išsilavinimą, mažesnes pajamas gaunantieji turės mažiau galimybių dirbti iš namų, gauti pamokas. Tai iš dalies lemia ir technologinio pasirengimo netolygumai. Sunkiausioje padėtyje atsiduria šeimos ar asmenys, darbo rinkoje dalyvaujantys ribotai, neturintys darbo pajamų arba kurių jos labai mažos, – tai senatvės pensininkai, neįgalieji, vieniši tėvai, auginantys vaikus, bedarbiai.

**Sieksime sumažinti pajamų nelygybę tarp didžiausias pajamas ir mažiausias pajamas gaunančių asmenų bei skurdo riziką ir socialinę atskirtį patiriančių asmenų skaičių iki 2024 m. iki ES vidurkio.**

**Siekdami šio tikslo, imsimės socialinės paramos sistemos pertvarkos**, nuosekliai didinsime valstybės remiamas pajamas (VRP), kad jos 2024 m. pasiektų MVPD, kuris kasmet būtų indeksuojamas (šiuo metu MVPD – 257 eurai).

Parengsime valstybės paramos didinimo programą, kad socialinėms reikmėms skiriama valstybės biudžeto dalis pasiektų Europos vidurkį (**18 proc.**):

– didinsime BVP perskirstymą per biudžetą iki **35 proc**.;

– didinsime gyventojų pajamų mokesčio progresyvumą;

– mažinsime mažiausias pajamas gaunančių asmenų apmokestinimą – kad minimalioji mėnesinė alga (MMA) nebūtų apmokestinama pajamų mokesčiu, o neapmokestinamųjų pajamų dydis užtikrintų mokesčių sistemos progresyvumą;

– sumažinsime pridėtinės vertės mokesčio (PVM) tarifą maistui iki **9 proc**.;

– sieksime mokesčių sistemos stabilumo, pakitimų nuoseklumo, aiškumo, informuosime visuomenę dėl jų pokyčio būtinumo;

– užtikrinsime lengvą, paprastą ir aiškų mokesčių mokėjimą; gerinsime jų surinkimą;

– mokesčių vengimo, pinigų plovimo užkardymo priemones derinsime ES lygiu.

Įveikdami socialinę atskirtį ir skurdą Lietuvoje, sieksime, kad **2024 m**.:

– **vidutinės senatvės pensijos** dydis pasiektų **60 proc**. (dabar – 45 proc., 399 eurai, kai vidutinis darbo užmokestis – 879 eurai) vidutinio darbo užmokesčio šalies ūkyje (neto);

– **minimaliosios mėnesinės algos dydis** (MMA) pasiektų **1 000** **eurų**;

– **vidutinis mėnesinis atlyginimas** viršytų **2 000 eurų**;

– šeimoms ir vienišiems žmonėms, gyvenantiems žemiau skurdo ribos, bus užtikrintas **minimalus gyvenimo lygis**;

– indeksuosime valstybines pensijas; paskirtų pirmojo ir antrojo laipsnių valstybinių pensijų gavėjams bei mokslininkams šios pensijos bus mokamos nepaisant jų gaunamų pajamų (šiuo metu turinčiam draudžiamųjų pajamų valstybinė pensija nėra mokama);

– pertvarkysime slaugytojų ir socialinių darbuotojų darbo apmokėjimo sistemą ir spręsime saugių darbo sąlygų užtikrinimo klausimus;

– nuosekliai didinsime valstybės tarnautojų darbo užmokestį;

– tobulinsime negalios nustatymo sistemą remiantis e. sveikatos duomenimis;

– užtikrinsime neįgaliųjų teisę gyventi savarankiškai bendruomenėje; socialinio saugumo stiprinimo programą, pritaikant būstą ir gyvenamąją aplinką, tęsime neįgaliųjų socialinę integraciją per kūno kultūrą ir sportą; šeimoms, auginančioms neįgalius vaikus, – atvejo vadybos bei asmeninio asistento paslaugas;

– tobulinsime neįgaliųjų socialinės integracijos proceso valdymą, gerinsime aprūpinimą techninės pagalbos priemonėmis ir profesinės reabilitacijos sistemas, kad neįgalieji galėtų dalyvauti bendruomenės gyvenime;

– užtikrinsime valstybės pagalbos teikimo socialinėms įmonėms efektyvumą ir kontrolę;

– didinsime savivaldybės būsto ir socialinio būsto prieinamumą. Siūlysime išplėsti asmenų, galinčių pretenduoti į šį būstą, grupes – tai jaunos šeimos su mažais vaikais, vieniši vyresnio amžiaus asmenys, 18 metų sulaukę globos namų auklėtiniai.

Socialinės politikos prioritetu laikome ne tik socialinės paramos teikimą, bet ir **socialinių paslaugų** ir **socialinio verslo** plėtrą. Sieksime didesnės savivaldybių atsakomybės už socialinių paslaugų organizavimą ir teikimą taikant pažangius darbo organizavimo metodus, įgyvendinsime **integruotų socialinių paslaugų ir sveikatos priežiūros paslaugų teikimo modelį**.

Kuriant socialinių paslaugų tinklą, plačiau įtrauksime bendruomenes, užtikrinant namuose teikiamas įvairiarūšes socialines paslaugas: maistas „ant ratų“, medicininio aptarnavimo organizavimas (vaizdo konsultacijos), mobili odontologinė pagalba, slauga namuose technologijų pagalba (kada gerti vaistus, kviečiamasis ryšys telefonu sveikatos ir socialinės pagalbos visą parą ir pan.), efektyvią paslaugų koordinavimo tarnybą.

**AKTYVI DARBO RINKA**

Lietuva išgyveno ekonomikos pakilimo, beveik visiško užimtumo laikotarpį, šalyje buvo pasiektas mažiausias nedarbo lygis – 5,9 proc. Šiuo metu dėl pandemijos nedarbas siekia 11,9 proc. Įgyvendinti svarbūs įstatymų pakeitimai, užtikrinantys neįgaliųjų integraciją į atvirą darbo rinką.

Didžiausia darbo rinkos problema – kvalifikuotų darbuotojų trūkumas ir skirtinga Lietuvos regionų darbo rinkos padėtis. Pereinant į skaitmeninę ekonomiką, kvalifikuotų darbuotojų trūks dar labiau, o geresni darbo rinkos rezultatai ir socialinė situacija priklausys, kiek darbo rinkoje dalyvaus nepalankioje padėtyje esančios asmenų grupės, asmenys, neturintys atitinkamų įgūdžių arba turintys kitų sunkumų integruotis į darbo rinką. Nepalankus socialinis kontekstas (skurdas, dėl vaikų priežiūros ribotos tėvų užimtumo galimybės, prastos sąlygos mokytis namuose, švietimo pagalbos nepalankioje aplinkoje augantiems vaikams bei atskirtį slopinančių veiksmų stoka) neigiamai veikia kvalifikuotų darbuotojų rengimą.

Atsižvelgiant į demografinę situaciją Lietuvoje ir emigraciją bei mažėjantį darbuotojų skaičių, būtina nuolatinė darbo rinkos stebėsena (monitoringas), priemonės, padėsiančios aktyviai įtraukti, grąžinti į darbo rinką iš jos iškritusius asmenis: ilgalaikius bedarbius, jaunimą, vyresnio amžiaus žmones, atskirų regionų gyventojus ir neįgaliuosius:

– didinsime aktyvios darbo rinkos politikos priemonių aktualumą ir veiksmingumą, ypač įvertindami vykdytų priemonių efektyvumą;

– suderinsime užimtumo skatinimo ir motyvavimo paslaugų bei piniginės socialinės paramos teikimą integruojant ilgą laiką nedirbusius asmenis į darbo rinką;

– skatinsime darbdavius įdarbinti tikslinėms grupėms priklausančius asmenis, kad šie galėtų grįžti į darbo rinką, socialiai integruotųsi ir mažėtų jų socialinė atskirtis;

– kursime programas ir finansavimo mechanizmą, kad esami arba būsimi įmonės darbuotojai galėtų įgyti tinkamas profesines ir bendrąsias kompetencijas, reikalingas konkrečiai darbo vietai;

– sieksime, kad profesinio parengimo sistema taptų labiau pritaikyta trūkstamos kvalifikacijos darbuotojų rengimui;

– stengsimės veiksmingomis ir prieinamomis suaugusiųjų mokymo, perkvalifikavimo ir kvalifikacijos kėlimo priemonėmis į darbo rinką integruoti daugiau žmonių; taikysime gyventojų pajamų mokesčio lengvatą (GPM) susigrąžinant išlaidas, neatsižvelgiant į tai, kelintas aukštasis išsilavinimas ar profesinė kvalifikacija įgyjama;

– skatinsime įmones kurti socialiai atsakingas, žmonių sveikatai palankias darbo vietas, užtikrinsime, kad pajamos natūra (įmonės apmokėtos sporto, sveikatingumo bei reabilitacijos priemonės) nebūtų apmokestinamos (Gyventojų pajamų mokesčio, Valstybinio socialinio draudimo ir Privalomojo sveikatos draudimo įstatymų keitimas);

– įgyvendinsime užimtumo skatinimo ir motyvavimo paslaugų programą nedirbantiems ir socialinę paramą gaunantiems asmenims, siekiant palengvinti ilgą laiką nedirbusių asmenų perėjimą nuo nedarbo prie užimtumo darbo rinkoje;

– užtikrinsime neįgaliesiems galimybes įgyti reikiamus gebėjimus. Sieksime profesinio reabilitavimo veiksmingumo, šalinsime neįgaliųjų integracijos į darbo rinką kliūtis;

– sieksime, kad suaugusiųjų švietimas, mokymasis visą gyvenimą taptų svarbiu politinės darbotvarkės ir švietimo reformos klausimu; sieksime aktyvesnio suaugusiųjų dalyvavimo ir mokymosi programose, jų mokymą pritaikant neišvengiamų inovacijų bei darbo robotizacijos iššūkiams;

– užtikrinsime valstybės institucijų, įstaigų ir (ar) organizacijų, teikiančių veiklos užimtumo skatinimo motyvavimo paslaugas ir piniginę socialinę paramą nedirbantiems asmenims, koordinavimą ir bendradarbiavimą.

**Šeimai palankios aplinkos kūrimas ir bendruomenių stiprinimas**

Lietuvos demografinė situacija išlieka sudėtinga, nors gimstamumas šiek tiek didėja ir siekia ES vidurkį. Viena iš sąlygų gerinti demografinę šalies situaciją – užtikrinti ekonominį šeimos stabilumą, stiprinti šeimos institutą ir kurti šeimai palankią aplinką.

Svarbiausi atlikti darbai – vaiko pinigų mokėjimas, jų didinimas, finansinių paskatų pirmam būstui įsigyti regionuose plėtojimas, paslaugų šeimai gausinimas. Besilaukiančioms moterims, neturinčioms socialinio draudimo stažo, vienkartinė motinystės išmoka padidinta nuo 76 eurų iki 250,77 euro, o užtikrinant valstybės paramą laikinai prižiūrintiems vaikus asmenims, nustačius apsaugos poreikį vaikui, mokama 234 eurų išmoka per mėnesį. Nuo 2020 m. rugsėjo mėn. teikiamas visuotinis nemokamas priešmokyklinukų ir pirmokų maitinimas (lėšų dydis padidėjo 25 proc., o mokinio reikmenims įsigyti – 33 proc.). 2019 m. patvirtintas bazinių paslaugų šeimai paketas (14 bazinių paslaugų), kurių teikimą ir prieinamumą užtikrina visos savivaldybės, vykdyta bendruomeninių ir kompleksinių paslaugų šeimai ir vaikams plėtra savivaldybėse: kompleksinės paslaugos šeimai, vaikų dienos centrų paslaugos (veikė 401 vaikų dienos centras), socialinių ir gyvenimo įgūdžių ugdymo, sociokultūrinės ir kitos su vaiko ugdymu, jo teisių apsauga, integracija į šeimą, visuomenę susijusios paslaugos; **asmeninio asistento paslaugos asmenims, turintiems proto ir (ar) psichikos negalią, alternatyvios bendruomeninės paslaugos tėvų globos netekusiems vaikams**.

Todėl:

– **tęsime išmokų vaikams mokėjimą ir jas padidinsime iki 150 eurų** – tai pasiteisinusi ir veiksminga skurdo rizikos lygio mažinimo ir gimstamumo skatinimo priemonė;

– tęsime finansines paskatas pirmajam būstui įsigyti regionuose; nuosavas būstas – svarbi šeimos saugumo užtikrinimo sąlyga, stiprinanti regionus, mažinanti socialinius ekonominius skirtumus;

– suteiksime savivaldybėms teisę akredituoti socialinės priežiūros paslaugas ir jas finansuoti neskelbiant konkurso;

– plėsime kompleksines paslaugas šeimai (pozityvios tėvystės, psichosocialinės, meditacijos, šeimos įgūdžių ugdymas), siekiant užtikrinti socialinės rizikos veiksnių ir atskirties prevenciją, suteiksime daugiau galimybių šeimai ir užtikrinsime vaiko teisių apsaugą;

– plėsime viešąsias paslaugas šeimai (apsaugoto būsto, laikino atokvėpio, atvejo vadybos, priežiūros, pavėžėjimo ir kt. paslaugos);

– remsime bendruomenines paslaugas tėvų netekusiems vaikams (budintys globėjai, bendruomeniniai globos namai);

– stiprinsime bendruomenių veiklas ir jų savarankiškumą, sutelktumą, užtikrindami finansinę paramą, tenkinant gyventojų socialinius poreikius, dalyvaujant priimant sprendimus dėl socialinių poreikių tenkinimo.

**Sukurta valstybės kovos su smurtu artimoje aplinkoje** ir įvairiomis jo formomis sistema yra rezultatyvi – visuomenės netolerancija smurtui ir pagalbos prieinamumas patyrus smurtą didėja. Visuomenė vis geriau suvokia socialinių emocinių kompetencijų pridedamąją vertę, todėl gerinsime valstybės institucijų tarpusavio veiksmų derinimą, plėsime prevencines informacines programas, gerinančias visuomenės santykių kultūrą, mikroklimatą mokyklose, pagarbių santykių puoselėjimą, smurto artimoje aplinkoje ir patyčių mažinimą.

Siekdami socialinės darnos spręsime didelį visuomemės susirūpinimą keliančių asmenų socialinę padėtį, asmenų, kurie nieko nesitiki iš visuomenės ir iš kurių visuomenė taip pat nieko nesitiki, tačiau nesprendžiant jų problemų kyla grėsmė visuomenės saugumui. Tai ilgalaikiai bedarbiai, benamiai ir kaliniai, pataisos namų auklėtiniai, degradavę alkoholikai, narkomanai. Ši nedidelė socialinė grupė kelia didelę įtampą visuomenėje, apsunkindama policijos bei teisėsaugos institucijų, taip pat socialinės rūpybos bei sveikatos apsaugos įstaigų darbą dėl keliamų rūpesčių ir juos kamuojančių ligų.

**JAUNIMAS**

Įgyvendindami Jaunimo garantijų iniciatyvą išplėsime šiuo metu vykdomas priemones ir sudarysime sąlygas aktyviems jauniems žmonėms dalyvauti įvairiose Jaunimo garantijų iniciatyvos veiklose. Sieksime į veiklas įtraukti mažiau galimybių turinčius, socialinėje atskirtyje esančius jaunus žmonės, skatinsime bendrus su vietos bendruomenėmis projektus ir renginius, skirtus jaunimui, jaunoms šeimoms, mažinsime jaunimo socialinės atskirties riziką plėsdami jaunimui skirtų praktinių seminarų tinklą:

– įtraukdami socialinius partnerius (jaunimo nevyriausybines organizacijas, savanoriškos veiklos sektoriaus atstovus, darbdavių organizacijų atstovus ir kt.), sudarysime **kompetencijų**, įgyjamų neformaliojo ugdymo metu, sąrašą ir parengsime reglamentavimą, kaip tokiu būdu įgytos kompetencijos gali būti patvirtinamos bei įvertinamos;

– sudarysime sąlygas visoms su jaunimu dirbančioms institucijoms dalyvauti įvairiose **jaunimo** užimtumo iniciatyvų programose. Svarbu, kad jaunimo užimtumas būtų suprantamas platesniu kontekstu, ne tik kaip užimtumas darbo rinkoje;

– formuosime ir stiprinsime teigiamą savanoriškos veiklos įvaizdį šalyje, skatinant ją tarp įvairių amžiaus ir socialinių grupių žmonių;

– įdiegsime ir įgyvendinsime nacionalinę jaunimo savanoriškos tarnybos programą, kuri leistų stiprinti jaunų žmonių Lietuvoje mobilumą, aktyvų įsitraukimą į programos veiklas;

– priimsime reikalingus teisės aktus, kad aktyvi ir įrodoma jauno žmogaus savanoriška veikla galėtų būti pripažįstama;

– valstybės mastu skatinsime darbdavius pripažinti jaunų žmonių neformaliojo ugdymo metu ar veiklos nevyriausybinėse jaunimo organizacijose metu įgytas kompetencijas;

– toliau taikysime neformaliojo vaikų švietimo krepšelio principu grįstą finansavimo modelį bei Mokymo lėšų apskaičiavimo, paskirstymo ir naudojimo metodiką šalies savivaldybėse ir po 2020 m., sukuriant sąlygas jaunimo ir su jaunimu dirbančioms organizacijoms lygiomis teisėmis su kitais teikėjais vykdyti neformaliojo ugdymo programas ir gauti joms finansavimą.

**Mes už sveiką gyvenimo būdą ir sudarydami tam sąlygas**:

– parengsime priemonių kompleksą, kad vaikai ir jaunimas nebūtų įtraukiami į narkomaniją, prostituciją, nedarytų nusikaltimų;

– įpareigosime institucijas, dirbančias su šiuo jaunimu, parengti ir vykdyti efektyvias prevencines programas, steigiant atvirus jaunimo centrus ir jaunimo erdves, kuriant mobiliojo darbo su jaunimu ir darbo su jaunimu gatvėje grupes;

– aktyviais veiksmais įtrauksime mokyklos nelankančius, nemotyvuotus jaunuolius, padedant jiems atrasti gyvenimo tikslą, skatinant juos įsitraukti į įvairias veiklas;

– didinsime mažiau galimybių turinčio jaunimo (globos namuose gyvenančio ir iš jo išėjusio, negalią turinčio ir pan.) integraciją į visuomenę, skatinant aktyviau dalyvauti jaunimo organizacijų veikloje ir visuomeniniame gyvenime.

**VISIEMS PRIEINAMAS KOKYBIŠKAS ŠVIETIMAS IR MOKSLAS**

Šalies pažangos, kūrybos visuomenės ir gerovės kūrimas neįmanomas be šiuolaikiškos, veiksmingos, įtraukios švietimo sistemos.

Švietimo kokybei įtaką daro daugelis veiksnių – mokytojų, dėstytojų, kitų specialistų, vadovų kompetencija, ugdymo proceso kokybė, šiuolaikinės mokymo(si) priemonės, tinkama ir laiku suteikiama švietimo pagalba, saugi aplinka, ankstyvojo ir neformaliojo ugdymo aprėptis, prieinamumas ir dalyvavimas jame, taip pat socialinis, ekonominis, kultūrinis kontekstas ir tinkamas švietimo finansavimas.

Švietimo sistemoje priimamų sprendimų rezultatai matomi ne iškart, todėl ugdymo kokybei ypač svarbus stabilumas, stebėsena ir ilgalaikiai sprendimai. Švietimo tinklas turi reikšmės šalies regionų, ypač kaimiškųjų vietovių, plėtrai, žmogiškųjų gebėjimų palaikymui ir augimui, gyvenimo kokybei regionuose, todėl sieksime užtikrintilygias švietimo galimybes ir tinkamos kokybės švietimo prieinamumą kiekvienam vaikui visuose šalies regionuose.

**Sieksimemodernios, kokybiškos, lanksčios ir įtraukios švietimo sistemos, ugdančios kūrybingą, sąmoningą, atsakingą, atvirą naujovėms bei iššūkiams asmenybę, kad Lietuvos mokinių pasiekimai pagal EBPO PISA tyrimų svarbiausius rodiklius patektų tarp 10 geriausių Europos Sąjungos ir Europos ekonominės erdvės valstybių.**

Užtikrinsime:

– tvarų ir veiksmingą švietimo sistemos finansavimą iki **5,3 proc**. BVP, siejant jį su švietimo kokybės pokyčiais ir rezultatais, didinant įtrauktį švietime, stiprinant pedagogų rengimo sistemą, keliant mokytojų, švietimo pagalbos specialistų, dėstytojų ir aukštųjų mokyklų mokslininkų, tyrėjų bei neakademinio personalo atlyginimus;

– visiems prieinamą aukštą ugdymo kokybę ir bendrojo ugdymo mokyklų tinklą;

– ugdymo turinio sąsają su technologinių gebėjimų keliamais iššūkiais, ugdymo procese plėsdami informacinių komunikacinių technologijų (IKT) priemonių, būdų (pvz., nuotolinis mokymas) bei metodų naudojimą, mokyklų aprūpinimą moderniomis mokymo(si) priemonėmis;

– kokybės gerinimo priemones, mažinant skirtingų regionų mokyklų mokinių pasiekimų atotrūkį, skiriant tikslines lėšas silpniausioms mokykloms stiprinti ir kuriant valstybės intervencines priemones joms pertvarkyti;

– kad vidutiniškai vienoje bendrąjį ugdymą teikiančioje mokykloje mokinių skaičius vienai mokytojo pareigybei pasiektų ES vidurkį;

– mokinių pavėžėjimo apimtis ir tam reikiamą valstybės finansavimą;

– kad iki 2022 m. visos Lietuvos kaimo mokyklos taptų visos dienos mokyklomis;

– kad iki 2022 m. pagrindinio ir vidurinio ugdymo programas vykdančiose mokyklose būtų atsisakyta jungtinių klasių;

– sąlygas gimnazijos klasių mokiniams rinktis pageidaujamų dalykų modulius;

– sąlygas, kad vyresnių kaip 3 metų vaikų, lankančių ikimokyklinio ugdymo įstaigas kaimo vietovėse, dalis iki 2025 m. pasiektų 95 proc.;

– kad savivaldybėms, kurios, optimizuodamos savivaldybės mokyklų tinklą, sutaupys dalį mokymo lėšų, skiriamų iš Lietuvos Respublikos atitinkamų metų valstybės biudžeto specialiųjų tikslinių dotacijų savivaldybių biudžetams, nebūtų sumažintos mokymo lėšos sutaupyta dalimi, jeigu šios lėšos naudojamos švietimo kokybei gerinti ir mokytojams skatinti;

– neformaliojo vaikų švietimo aprėpties, programų įvairovės, derančios su šalies prioritetais, didinimą, siekdami mažinti regioninius ugdymo kokybės atotrūkius;

– įtraukios, nuo ankstyvojo ugdymo prasidedančios profesinio orientavimo sistemos sukūrimą, užtikrindami stipresnę profesinio orientavimo sąsają su neformaliuoju švietimu.

**Pedagogo profesijos patrauklumo ir prestižo didinimas**

– sieksime, kad 2025 m. vidutinis mokytojų darbo užmokestis būtų 30 proc. didesnis už šalies vidutinį darbo užmokestį (neto), individualų mokytojų ir kitų pedagoginių darbuotojų atlyginimo augimą siejant su kompetencijos tobulinimu, veiklos sudėtingumu ir pasiektais rezultatais; pedagoginių darbuotojų darbo užmokesčio didėjimą, jo augimo spartą siejant su bendrojo ugdymo tinklo pertvarkos rezultatais ir gerėjančia ugdymo kokybe;

– mažinsime mokyklų vadovams ir mokytojams tenkančią biurokratinę naštą, susijusią su dokumentacijos ir ataskaitų pildymu, kad daugiau laiko liktų su ugdymo procesu susijusioms veikloms;

– sukursime finansinių ir socialinių paskatų sistemą, skatinančią abiturientus, surinkusius aukščiausius baigiamųjų egzaminų balus, rinktis pedagogikos studijas, o studijas baigusius – darbą mažiau patraukliose vietovėse;

– stiprinsime esamus nacionalinius pedagogų rengimo centrus, atkursime nacionalinę mokytojų kvalifikacijos tobulinimo sistemą, jos reikšmę mokyklos pažangai, užtikrinsime tinkamas nuolatinio pedagogų profesinio tobulėjimo sąlygas;

– užtikrinsime lyderyste ir profesionalumu grįstą mokyklų valdymą, įtraukiant mokyklos bendruomenę, tobulinsime vadovų atrankos ir jų kompetencijų, vadovavimo įgūdžių stiprinimo sistemas; nuosekliai didinsime jų darbo užmokestį, kad jis atitiktų vadovams tenkančią atsakomybę ir jų atlyginimas 2025 m. 30 proc. viršytų vidutinį mokytojų atlyginimų vidurkį.

**Įtraukties ugdymo procese užtikrinimas**

– sieksime, kad mokyklos turėtų visas galimybes į ugdymo procesą integruoti specialiųjų ugdymosi poreikių turinčius mokinius;

– tobulinsime gabių moksleivių skatinimo priemones;

– stiprinsime švietimo pagalbos mokiniui ir mokytojui sistemą, užtikrinsime tvarų jos finansavimo modelį, kad švietimo pagalba būtų teikiama kiekvienam mokiniui ir mokytojui, kuriam ji reikalinga. Didinsime švietimo pagalbos specialistų skaičių, lyginant su mokytojų skaičiumi. Skatinsime pasitikėjimo mokytoju ir mokyklos vadovu kultūrą;

– įstatyme apibrėšime tautinių mažumų mokyklos sąvoką;

– sudarysime sąlygas reemigravusiems Lietuvos Respublikos piliečiams ir atvykusiems užsieniečiams sklandžiau integruotis į švietimo sistemą.

**Aukštojo mokslo kokybės gerinimas**

– sieksime, kad vidutinis dėstytojų, aukštųjų mokyklų mokslo darbuotojų ir tyrėjų darbo užmokestis 60 proc. taptų didesnis už šalies vidutinį darbo užmokestį (neto);

– gerinsime abiturientų pasirengimą studijuoti, todėl nemažinsime minimalaus konkursinio balo ir minimalių rodiklių stojantiesiems į valstybės finansuojamas studijų vietas ir tai taikysime visiems stojantiesiems, nepaisant studijų finansavimo formos;

– koreguosime aukštojo mokslo finansavimą, siekiant aukštojo mokslo sistemos tvarumo, skatinant tarptautiškumą ir bendradarbiavimą tarp universitetų, skatinsime gerai besimokančius studentus, didinsime aukštųjų mokyklų mokslo finansavimo iš valstybės biudžeto proporciją;

– užtikrinsime nemokamas ne tik bakalauro, bet ir magistro studijas;

– užtikrinsime skaitmenines priemones ir IT išteklius nuotolinėms studijoms; tikslines stipendijas STEM (STEM – *science, technology, engineering, maths*) ir edukologijos specialybių studentams.

**Profesinio mokymo patrauklumo didinimas**

– populiarinsime profesinį mokymą, stiprinsime bendradarbiavimą su verslu ir prioritetą teiksime trišalėms sutartims, sudarytoms tarp mokymosi įstaigos, verslo ir mokinio. Sieksime, kad iki 2030 m. ketvirtadalis profesinėse mokyklose besimokančių mokinių mokytųsi pameistrystės būdu, numatant pameistrystės plėtotei reikalingą finansavimą;

– skatinsime profesinio mokymo įstaigų mokinių praktinį mokymą darbo vietoje ir sektoriniame praktinio mokymo centre; skaitmeninių įgūdžių ugdymą tikslinėms grupėms ir kt.

**Mokymasis visą gyvenimą**

– sukursime mokymosi visą gyvenimą sistemą, konsoliduojant ministerijų žmogiškuosius bei materialinius išteklius ir įtraukiant nevyriausybines organizacijas. Sieksime, kad iki 2030 m. mokymosi visą gyvenimą rodiklis (MVG) būtų ne mažesnis kaip 15 proc.;

– skatinsime investicijas į skaitmeninius įgūdžius – tai padės didinti konkurencingumą, inovacijas ir Lietuvos gebėjimus įsisavinti technologijas, pereiti prie skaitmeninėmis technologijomis grindžiamos ir didesnės pridedamosios vertės ekonomikos.

**KULTŪROS POLITIKA**

Lietuvos kultūros politikos siekis – užtikrinti kultūros indėlį kuriant Lietuvos gerovės ir kūrybos visuomenę, orų nacionalinį ir europietišką tapatumą, socialinę ir ekonominę raidą, tarptautinį valstybės prestižą ir konkurencingumą.

Visuomenė skatinta aktyviai dalyvauti kultūros ir meno veiklose, skirta daugiau dėmesio kūrybingos asmenybės ugdymui kultūros ir meno priemonėmis. Pastaruoju metu buvo didinamas kultūros finansavimas, diegiamos sociokultūrinės naujovės, aktyviau plėtotas tarpsektorinis bendradarbiavimas, įtraukti į kultūrą vaikai ir jaunimas, kad jų dalyvavimas kultūros srityse taptų sąmoningu pasirinkimu ir kad jie rinktųsi aukštos kokybės kultūros ir meno paslaugas. Visuomenė aktyviai dalyvavo kultūrinėje meninėje veikloje, ypač regionuose, tai skatino tokios iniciatyvos kaip kultūros pasas, nemokamas muziejų lankymas.

Įsteigta Kultūrinės edukacijos taryba savo veikla prisidėjo prie nuoseklios ir sistemiškos kultūrinės edukacijos politikos formavimo ir įgyvendinimo. Įgyvendintos jaunųjų menininkų rezidencijos, projektai, leidę jauniesiems kūrėjams tobulinti savo profesinę kvalifikaciją, siekti karjeros, o kūrybą padaryti matomą viešojoje erdvėje.

Įgyvendinama Tautinių mažumų istorijos Lietuvoje reprezentavimo koncepcija, patvirtinta kultūros ministro.

Siekdami gerinti kultūros ir jos paslaugų kokybę, prieinamumą ir dalyvavimo kultūrinėje veikloje sąlygas, tęsime visuomenės pripažinimo sulaukusias priemones ir sieksime:

– įtvirtinti kultūros vaidmenį valstybės politikoje;

– tobulinti kultūros politikos įgyvendinimą ir administravimą;

– užtikrinti tvarų kultūros finansavimą;

– didinti kultūros darbuotojų darbo užmokestį iki VDU lygio;

– sukurti bazinių pajamų programą kūrybiniams darbuotojams.

**GERA SVEIKATOS APSAUGA**

Lietuvos Respublikos Konstitucijoje įtvirtinta fundamentali žmogaus teisė į sveikatą ir jos veiksmingą priežiūrą. LSDDP siekia, kad šią pareigą valstybė ir savivaldybės tinkamai įgyvendintų.

Per pastaruosius ketverius metus buvo didinamas Lietuvos nacionalinės sveikatos apsaugos sistemos finansavimas, keliamas asmens sveikatos priežiūros įstaigose dirbančių gydytojų darbo užmokestis (2020 m. antrajame pusmetyje vidutinis darbo užmokestis buvo ne mažesnis kaip 3 250 eurų, slaugytojų – 1 625 eurai), siekiama, kad vienam gydytojui tektų 2 slaugytojai.

Kilus COVID-19 pandemijai, netrūko finansinių lėšų medicininei įrangai ir apsaugos priemonėms įsigyti, mokami atlyginimų priedai sveikatos apsaugos darbuotojams, dirbantiems su COVID-19.

Siekdami užtikrinti visiems Lietuvos gyventojams galimybę laiku gauti kokybiškas ir veiksmingas skubios medicinos pagalbos paslaugas, mažinant atskirtį tarp miestų ir regionų, LSDDP nepalaikė koalicijos partnerių siūlomos sveikatos įstaigų reformos, kuri būtų bloginusi sveikatos paslaugų prieinamumą kaimiškuose rajonuose. Esame įsitikinę, kad virusinė pandemija pakeis požiūrį į per didelę gydymo įstaigų centralizaciją. Gerokai svarbesnė yra sveikatos apsaugos sistemos įstaigų ir tarnybų veiklos koordinavimas ir sąveika.

Per koalicinės vyriausybės valdymo metus buvo įgyvendintas skubios pagalbos organizavimo principas – esant nežymiems sveikatos sutrikimams, skubioji medicinos pagalba teikiama arti gyvenamosios vietos, sudėtingais atvejais – daugiaprofilinių ligoninių skubios medicinos pagalbos skyriuose. Pakeista vaistų kompensavimo politika, leidusi racionaliau naudoti Privalomojo sveikatos draudimo fondo lėšas. Nuo 2020 m. liepos 1 d. vyresni kaip 75 metų asmenys, gaunantys mažas pajamas ar turintys negalią, kompensuojamus vaistus ir kompensuojamas medicinos pagalbos priemones gaus nemokamai, nemokėdami priemokų. Įgyvendinama slaugos paslaugų plėtra, kad kiekvienas pacientas gautų kokybiškas ilgalaikės slaugos paslaugas jų prireikus. Tai artimųjų slaugos poreikio mažinimas, kad jie galėtų skirti laiko darbui ir kitoms šeimos bei visuomenės labui reikalingoms veikloms. Parengta naujų integruotų ilgalaikės socialinės globos ir slaugos paslaugų koncepcija, suteikiant būtinas globos ir slaugos paslaugas greičiau bei paprastesne tvarka per vieną teikėją.

Įgyvendinant sveikatos politiką, išryškėjo Sveikatos tausojimo ir stiprinimo politikos gairių įgyvendinimo principai – sveika, subalansuota mityba, fizinio aktyvumo skatinimas, psichikos sveikatos ir psichologinės gerovės stiprinimas, saugios, ekologiškos aplinkos kūrimas ir palaikymas, mokslinės ir švietėjiškos veiklos plėtojimas, dėmesys tvariam sveikatos sistemos finansavimui bei efektyviam sveikatos stiprinimo sistemos koordinavimui. Visa tai turi ilginti sveiko gyvenimo trukmę.

Deja, iki šiol didelį atskirų gyventojų grupių sergamumą ir pirmalaikį mirtingumą nulemia sąmoningo rūpinimosi savo sveikata stoka. Tai kyla dėl mažas pajamas gaunančių asmenų grupių socialinės ir materialinės padėties, nepakankamai prieinamų sveikatos priežiūros paslaugų, tarp jų profilaktinių ir prevencinių programų, netolygaus sveikatos specialistų pasiskirstymo ar net trūkumo kaimiškuose rajonuose, sveikatos priežiūros paslaugų veiksmingumo bei pagalbos suteikimo laiku organizavimo ir valdymo spragų.

Lietuvos gyventojų išlaidos medicinai, ypač vaistams, vis dar yra vienos didžiausių Europoje. Socialiai pažeidžiamiems gyventojų sluoksniams kai kurios sveikatos priežiūros paslaugos (ypač odontologinės) ir medikamentai yra finansiškai neprieinami.

LSDDP, įgyvendindama **tinkamos kokybės ir visiems laiku prieinamą sveikatos priežiūros politiką, sieks veiksmingos asmens sveikatos priežiūros, orientuotos į ligų prevenciją ir sveikatos išsaugojimą, sveiko gyvenimo trukmės ilgėjimą, įgyvendins palankią pacientui ir medikui sveikatos politiką, spartins pacientų patekimą pas pirminės sveikatos priežiūros specialistus, mažins miestų ir regionų sveikatos priežiūros paslaugų netolygumus, stiprins regionų sveikatos politiką.**

**Šeimos medicina turi tapti efektyvios sveikatos priežiūros pagrindu**. **Šeimos gydytoją turime išvaduoti iš popierizmo, jis turi tapti žmonių sveikatos sergėtoju**:

– didinsime šeimos gydytojų komandos sudėtį slaugos, visuomenės sveikatos ir socialiniais darbuotojais. Geriau panaudosime e. sveikatos priemones gyventojams aptarnauti;

– peržiūrėsime pirminės sveikatos priežiūros darbuotojų darbo krūvius ir įkainius;

– trumpinsime patekimo pas šeimos gydytojus eiles, dalį nemedicininių funkcijų perkeldami kitiems šeimos gydytojų komandos nariams;

– skubiai įgyvendinsime vieningą registracijos, eilių valdymo, stebėsenos ir kontrolės tvarką visose Lietuvos nacionalinės sveikatos sistemos (LNSS) įstaigose – tai mažins eiles, biurokratizmą ir korupciją sveikatos sistemoje;

– sudarysime patrauklias sąlygas jauniems šeimos gydytojams dirbti kaimiškuose rajonuose;

– ypatingą dėmesį skirsime ligų prevencijai; aktyviai skatinsime gyventojus dalyvauti iš Privalomojo sveikatos draudimo fondo (PSDF) biudžeto lėšų apmokamose prevencinėse programose;

– tobulinsime apmokėjimą už pirminės asmens sveikatos priežiūros paslaugas, jį didinsime už pasiektus rezultatus, ypač ligų prevencijos ir profilaktikos srityse;

– plėtosime slaugos ir paliatyviąją pagalbą, taikysime įvairias inovatyvias paslaugų teikimo formas, skatinsime ambulatorines ir paliatyviosios pagalbos namuose paslaugų plėtrą kaimiškuose rajonuose;

– ugdysime visuomenės sąmoningumą apie sveiką gyvenseną ir ligų prevenciją;

– ypatingą dėmesį skirsime vaikų ir paauglių sveikos gyvensenos įgūdžiams formuoti ir ugdyti;

– stiprinsime ambulatorinių medicinos ir socialinės priežiūros įstaigų tinklą bei jų teikiamų paslaugų įvairovę, stiprinsime bendradarbiavimą su sveikatos apsaugos srityje dirbančiomis vietos bendruomenėmis ir nevyriausybinėmis organizacijomis;

– didelį dėmesį skirsime visuomenės sveikatos biurų veiklai, ligų prevencijos priemonėms. Sieksime maksimaliai išnaudoti turimą visuomenės sveikatos specialistų potencialą, geriau juos integruoti į pirminę sveikatos priežiūrą.

**Palanki pacientui ir medikui sveikatos politika**

– nuosekliai didinsime paslaugų finansavimą iš PSDF lėšų, mažinsime gyventojų išlaidas sveikatos priežiūrai;

– mokėjimą už sveikatos priežiūros paslaugas grįsime ne atliktų paslaugų skaičiumi, bet paslaugų kokybe ir gydymo rezultatais;

– iš PSDF lėšų kompensuosime odontologinę pagalbą vaikams iki 7 metų;

– toliau tobulinsime vaistinių preparatų kainodarą ir kompensavimo sistemą;

– plėtosime farmacinės rūpybos paslaugas, lengvinsime gyventojams nereceptinių ir generinių medikamentų prieinamumą;

– skatinsime nuotolines vaistinių preparatų prekybos formas, pagerinsime medikamentų ir medicinos priemonių prieinamumą kaimiškuose rajonuose ir nedideliuose miesteliuose;

– užtikrinsime spartesnį inovatyvių vaistų patekimą į Lietuvos rinką ir jų kompensavimo procedūrų trumpinimą;

– mažinsime sveikatos priežiūros įstaigas kontroliuojančių institucijų skaičių, iš jų reikalausime koncentruotis ne į baudžiamą veiklą, bet į konsultacinę, patariamąją pagalbą pacientui ir medikams;

– mažinsime biurokratizmą ir popierizmą sveikatos priežiūros sistemoje, efektyviau išnaudosime elektronines paslaugas ir nuotolines konsultacijas;

– sieksime tvaraus medikų darbo užmokesčio didinimo, tinkamų sąlygų jaunų specialistų profesiniam tobulėjimui ir savarankiškam darbui, sveikatos priežiūros įstaigų organizacinio klimato gerinimo;

– ypatingą dėmesį skirsime medikų kvalifikacijos tobulinimui ir žinių atnaujinimui, skatinsime sveikatos priežiūros įstaigas investuoti į specialistų kvalifikacijos tobulinimą;

– netoleruosime korupcijos sveikatos priežiūros įstaigose ir tarp medikų;

– efektyviau išnaudosime nuotolinės ir elektroninės registracijos sveikatos priežiūros paslaugoms gauti formas;

– plėsime lėtinėmis ligomis sergančių asmenų dispanserizacijos apimtis;

– įgalinsime slaugytojus ir farmacininkus tęsti vaistų išrašymą lėtinėmis ligomis sergantiems pacientams iki 6 mėnesių;

– skatinsime sveikatos priežiūros įstaigas viešuosius pirkimus vykdyti per centrinę perkančiąją organizaciją (CPO) ir dažniau kooperuotis su kitomis sveikatos priežiūros įstaigomis įsigyjant brangią medicininę įrangą ar priemones;

– didinsime kvalifikacinius reikalavimus sveikatos priežiūros įstaigų vadovams.

**Gerindami sveikatos priežiūrą regionuose**:

– užtikrinsime integruotų pirminės asmens sveikatos priežiūros paslaugų prieinamumą ir kokybę visuose regionuose, optimaliai išdėstant šias paslaugas teikiančių įstaigų tinklą, integruojant asmens, visuomenės sveikatos ir socialines paslaugas gyventojams;

– steigsime regioninius specializuotos stacionarinės asmens sveikatos priežiūros pagalbos tinklus (klasterius), kurie laiku užtikrintų visiems Lietuvos gyventojams veiksmingą ir kokybišką gydymą; remdamiesi gerąja miokardo infarkto ir insulto klasterių veiklos praktika, plėtosime jų veiklą pagal svarbiausių priešlaikinį mirtingumą sukeliančių ligų grupes. Inicijuosime „dauginės traumos“ ir skubios pagalbos klasterių įgyvendinimą visos šalies teritorijoje;

– didinsime greitosios medicinos pagalbos tarnybos prieinamumą ir veiklos efektyvumą;

– skatinsime greitosios medicinos pagalbos įstaigų centralizaciją regionų lygiu;

– užtikrinsime vidaus ligų, ilgalaikio gydymo, slaugos, intensyvios terapijos, specializuotų ambulatorinių paslaugų prieinamumą vietose;

– peržiūrėsime specialiuosius reikalavimus sveikatos priežiūros paslaugoms teikti, atsižvelgiant į medicinos mokslu paremtus įrodymus;

– didinsime investicijas į būtiniausios šiuolaikinės diagnostikos įrangos atnaujinimą regionuose;

– skatinsime gerosios valdysenos principų įdiegimą ir užtikrinimą sveikatos priežiūros įstaigose;

– sieksime racionaliai naudoti sveikatos priežiūros ribotus išteklius ir investicijas;

– užtikrinsime visuotinį prieinamumą moksliškai pagrįstam priklausomybės ligų (alkoholizmo ir narkomanijos) gydymui, ypač paaugliams, jaunimui ir rajonų gyventojams;

– ypatingą dėmesį skirsime vaikų sveikatos įgūdžių ugdymui, sveikos gyvensenos pagrindų įtvirtinimui, senjorų sveikatos išsaugojimui;

– skirsime tikslines investicijas senjorų aktyviam poilsiui plėtoti, sveikatos parkams ir pasivaikščiojimo takams įrengti. Skatinsime sveikatai palankios gyvenamosios aplinkos sukūrimą;

– dar aktyviau skatinsime visuomenės sąmoningumą sveikatos klausimais, aktyvaus ir sveiko gyvenimo būdo naudos supratimą. Į sveikatos netolygumų mažinimą sieksime kuo plačiau įtraukti visuomenę, vietines bendruomenes ir nevyriausybines organizacijas. Sieksime, kad pagarba vyresniam ir ligotam žmogui būtų diegiama nuo vaikystės, o visuotinė atjauta taptų mūsų kasdienio gyvenimo norma;

– netoleruosime žalingų įpročių plitimo tarp šalies gyventojų, ypač tarp vaikų ir jaunimo. Aktyviai imsimės veiksmingų, moksliniais įrodymais pagrįstų kovos su žalingais įpročiais būdų.

**APLINKOS APSAUGA**

Aplinkos apsauga, jos tausojimas, puoselėjimas ir gamtinės įvairovės išsaugojimas taps svarbiausiu nacionalinės politikos veiksniu, vienu iš pagrindinių kriterijų sudarant biudžetus, planuojant investicijas, teikiant valstybės ir savivaldybių paramą, taip pat skiriant ES lėšas.

Žalioji energetika ir energetinis saugumas – esminiai šalies nepriklausomybės elementai. Tai gali būti pasiekta nuosekliai atsisakant iškastinio kuro naudojimo, pereinant prie alternatyvių ir atsinaujinančių energijos išteklių naudojimo ir apsirūpinant alternatyviais energijos šaltiniais per esamą ir būsimą energijos inžinerinę infrastruktūrą su Lietuvai draugiškomis saugios energijos kilmės šalimis.

Mūsų tikslas – klimatui draugiška, taupiai ir efektyviai išteklius valdanti aplinkos politika, kuri užtikrins visiems Lietuvos žmonėms Gerovės ir kūrybos valstybės vertybes.

**Įsipareigojame**:

– užtikrinti skaidrų, aukštus standartus atitinkantį aplinkosauginį reglamentavimą ir veiksmingą reikalavimų vykdymo kontrolę;

– nuolat gerinti gyvenimo ir aplinkos kokybę, energijos ir išteklių vartojimo efektyvumą;

– diegti aukštą aplinkosauginį sąmoningumą ir aktyvumą;

– skatinti glaudų aplinkos politikos bendradarbiavimą su kitais politikos sektoriais.

**Skaidrus, aukštus standartus atitinkantis aplinkosauginis reglamentavimas**

– tobulinsime teisinį reglamentavimą, siekdami maksimalaus skaidrumo ir nešališkumo bei aktyvaus visuomenės dalyvavimo priimant sprendimus;

– priimdami reikšmingesnius sprendimus, įvertinsime visuomenės lūkesčius rengdami apklausas ir referendumus; sudarysime galimybes alternatyvoms pasirinkti;

– supažindinsime su socialinėmis, ekonominėmis ir aplinkosauginėmis sprendimų priėmimo ar nepriėmimo, pasirenkamos alternatyvos pasekmėmis;

– peržiūrėsime Aplinkos ministerijos valdymo sritis, atsisakant nebūdingų funkcijų ir pagrindinį dėmesį skiriant gyvenimo kokybės, kraštovaizdžio, biologinės įvairovės išsaugojimui.

Aplinkos apsaugos kontrolė pastaruoju metu didele dalimi paremta policinės sistemos principais. Svarbiausias prioritetas – ne nustatyti pažeidimus ir už juos nubausti, o stiprinti prevenciją per informavimą bei konsultavimą ir išvengti pažeidimų. Aplinkosaugos politika nuo smulkmeniško reguliavimo ir bejėgiškumo prieš šiurkščius pažeidimus bus pakeista supaprastinant taisykles ir užtikrinant jų besąlygišką laikymąsi:

– atkursime pasitikėjimą aplinkos apsaugos darbuotojais diegiant profesionalų veiklos planavimą, pagrįstą rizikos analize, aiškiais prioritetais, išteklių įvertinimu ir pamatuojamu rezultatu; supaprastinsime administracinių reikalavimų vykdymo procedūras;

– peržiūrėsime aplinkosauginės biurokratijos – leidimų, registracijų, registrų, licencijų, įgaliojimų, ataskaitų – reikalavimus. Vadovausimės surenkamų duomenų nesidubliavimo, informacijos pagrįstumo, aiškaus siekiamo tikslo, kuriamos pridėtinės vertės reikalingumu sprendimų priėmimui bei gyventojų ar verslo pasitikėjimo principais;

– peržiūrėsime gamtosauginius draudimus, atsisakant formaliųjų ir „popierinių“ reikalavimų. Draudimai ir reikalavimai turi būti pagrįsti visiems suprantamais argumentais. Dalis draudimų ir reikalavimų bus pakeisti į sąlygas, priemones, eliminuojančias ar kompensuojančias galimą neigiamą poveikį aplinkai;

– iš esmės peržiūrėsime elektroninių paslaugų, privalomųjų duomenų įvedimo informacines sistemas. Užtikrinsime glaudų bendradarbiavimą tarp IT sistemų vartotojų ir jų duomenų naudotojų, užtikrinant IT sistemų funkcionalumą, integralumą ir renkamos informacijos efektyvų panaudojimą;

– griežtinsime atsakomybę už aplinkai padarytą žalą;

– pasieksime, kad esminiai aplinkosaugą reglamentuojantys reikalavimai būtų keičiami ne dažniau nei kartą per pusmetį.

**GYVENIMO KOKYBĖ.**

**ENERGIJOS IR IŠTEKLIŲ VARTOJIMO EFEKTYVUMAS**

Klimato kaita šiandien yra viena aktualiausių pasaulio problemų, kurių prognozuojamos pasekmės kelia didelę grėsmę žmonijos gerovei, saugumui. Tai vertiname kaip galimybes ir esminį iššūkį, kuris Lietuvai yra ne mažiau aktualus nei kitoms pasaulio valstybėms. Kartu su kitomis šalimis Lietuva turi sparčiau siekti ilgalaikio klimato kaitos švelninimo tikslo, kad visuotinis atšilimas būtų gerokai mažesnis negu 2 ℃, lyginant su ikipramoninio laikotarpio lygiu. Klimato kaita yra kompleksinė problema, reikalaujanti esminių sprendimų ir pokyčių visose valstybės energetikos, finansų, žemės ūkio ir transporto, švietimo ir mokslo veiklos srityse.

Ypatingą dėmesį skirsime kompensacinių mechanizmų sukūrimui ir pakankamo finansavimo užtikrinimui klimato kaitos švelninimo ir prisitaikymo projektams Lietuvoje:

– sieksime principą „teršėjas moka“ įgyvendinti visuose ūkio sektoriuose;

– griežtinsime aplinkos kokybės standartus; įvesime griežtas kvapų ir kitos ūkinės veiklos poveikio aplinkai ir sveikatai kontrolės priemones; stiprinsime mokslu pagrįstus vandens kokybės stebėsenos pajėgumus;

– sieksime, kad Lietuva, įgyvendindama biologinės įvairovės išsaugojimo ir populiacijų stabilumo užtikrinimo priemones, lygiuotųsi į pažangiausias pasaulio valstybes.

**Vienas svarbiausių ekosistemos stabilumo veiksnių – miškai**

– peržiūrėsime miškininkystės politiką, atkursime dėl aplinkosaugos politikos nykstančias miško socialines, rekreacines funkcijas ir buveines;

– didinsime miškų plotus, remsime privačias iniciatyvas plečiant miškus;

– pakeisime Valstybinių miškų urėdijos tikslą – siekti nustatytų pelno rodyklių, bet ne beatodairiško miškų kirtimo sąskaita. Nustatysime tikslus racionaliam ūkininkavimui, miškų priežiūrai ir gausinimui, rekreacinių objektų bei rekreacinių paslaugų plėtrai.

Žiedinės (beatliekės) ekonomikos politikos įtvirtinimas gamtinių išteklių naudojimo srityje yra esminis tikslas. Siekdami, kad žaliavos išliktų uždarame gamybos žiede ir būtų visiškai panaudotos pakartotinai:

– plėsime efektyviai veikiančias rūšiavimo ir antrinių žaliavų panaudojimo sistemas, stabdysime nerūšiuotų atliekų šalinimą sąvartynuose arba deginimą. Vartotojams ir gamintojams atliekų kiekio mažinimas, rūšiavimas ir perdirbimas taps ekonomiškai naudingesnis nei nerūšiavimas;

– Aplinkos ministerijos surenkamas ir administruojamas mokesčio už aplinkos teršimą lėšas skirsime žiedinės ekonomikos inovatyviems sprendimams ir technologijoms remti.

Užtikrindami darnų vystymąsi, atsakingą kraštovaizdžio tvarkymą ir planavimą, tenkinant ekonominius, socialinius, kultūrinius, ekologinius ir estetinius mūsų visuomenės poreikius:

– skatinsime darnaus erdvinio strateginio planavimo plėtrą, apimančią gamtinės ir kultūrinės aplinkos, susisiekimo, gyvenamųjų namų ir socialinio būsto politikos, sveikatos apsaugos, švietimo, turizmo ir meno, komercinio laisvalaikio, teritorijų plėtros ir kitus svarbius urbanistinius elementus;

– sieksime, kad projektuojant viešąsias erdves ir žaliąsias zonas (parkus, skverus, želdynus ir pan.) būtų išsaugoma ir gausinama biologinė įvairovė, miestų natūralios augavietės ir santykinai natūralūs kraštovaizdžiai. Šiandien teritorijų planavimui pirmiausia taikomi funkcinio planavimo principai, daugiausia dėmesio skiriant techninei, fizinei infrastruktūrai;

– pakeisime viešo bendrųjų ir detaliųjų planų svarstymo eigą, užtikrinant socialinių, ekonominių, aplinkosaugos ir kitų veiksnių darną bei visų suinteresuotų šalių kokybišką įsitraukimą, konfliktų sprendimą kartu;

– stabdysime nekontroliuojamą miestų plėtrą, chaotišką buvusių mėgėjiškų sodų teritorijų plėtojimąsi, tokiu būdu gerinant gyvenimo kokybę, mažinant naujos infrastruktūros poreikį ir poveikį aplinkai;

– plėsime galimybes naudotis vieša vandens tiekimo ir nuotekų tvarkymo infrastruktūra. Vandens tiekimą ir nuotekų šalinimą reglamentuosime kaip visuotinę paslaugą;

– toliau skatinsime daugiabučių namų renovaciją, energinio efektyvumo didinimą daugiabučiuose namuose. Pastatų energinį efektyvumą didinsime remdami inovatyvias, aplinkai draugiškas technologijas (saulės energetiką, energijos kaupiklius).

**APLINKOSAUGINIO SĄMONINGUMO UGDYMAS**

– sieksime plataus visuomenės įtraukimo į sprendimų priėmimo procedūras gamtos, aplinkosaugos, kraštovaizdžio ir miškotvarkos klausimais;

– aplinkosauginį ar darnaus vystymosi švietimą formuosime rodydami sąveiką tarp sprendimų priėmimo, jų įgyvendinimo priemonių bei galutinio poveikio aplinkai, viešindami teigiamus pavyzdžius ir skatindami jais sekti;

– sieksime, kad visose šalies švietimo įstaigose būtų dėstoma aplinkosaugos mokymo programa;

– skatinsime suaugusiųjų ekologinį švietimą, ekologinę socialinę atsakomybę, ekologinio gyvenimo būdo propagavimą;

– skatinsime sąmoningą vartojimą, beatliekio veikimo principo diegimą biuruose, namų ūkiuose bei gamyboje, produktų be pakuočių (arba su daugkartinėmis pakuotėmis) populiarinimą;

– dėsime pastangas, kad vartotojai būtų nuolat informuojami apie aplinkos kokybės pokyčius, galimą poveikį žmogaus sveikatai ir aplinkai;

– skatinsime ir remsime dalijimosi ekonomiką, verslo socialinę atsakomybę.

**SKAITMENINĖS EKONOMIKOS IR VERSLO TRANSFORMACIJA.**

**INOVATYVI, KONKURENCINGA, ŽALIOJI EKONOMIKA**

Lietuva Europos inovacijų švieslentėje įvardijama kaip šalis, kurios inovacinės veiklos augimas pastaraisiais metais buvo sparčiausias ir sudarė 20,1 proc. ES valstybių narių vidutinis inovatyvumo augimas siekė 5,8 proc. Lietuva pakilo 8 pozicijomis ir užėmė 58 vietą pasaulyje pagal žinių ir technologijų pritaikymo rezultatų vertinimą, 6 pozicijomis (35 vieta) pagal verslo išvystymo lygio vertinimą ir 3 pozicijomis pagal kūrybinės veiklos rezultatų vertinimą (33 vieta).

Šalis pasiekė aukščiausią kada nors turėtą poziciją – 11 vietą tarp 190 pasaulio šalių ir yra tarp palankiausių pagal verslo sąlygas pasaulio valstybių. Lietuva užima 4 vietą tarp ES valstybių narių, nusileisdama tik Danijai, Jungtinei Karalystei ir Švedijai, aplenkdama Estiją (16 vieta), Suomiją (17 vieta), Latviją (19 vieta). Nuolat didėja mažų ir vidutinių įmonių skaičius, verslas turi palankesnes galimybes gauti finansavimą produktams tobulinti, auga inovatyvių įmonių skaičius, greičiau didėja gyventojų atlyginimai, o tai skatina BVP augimą, didina eksporto mastą. Veikia nauji lietuviški rizikos kapitalo fondai, verslo angelų tinklas ir Koinvesticinis fondas.

Europos Komisijos šių metų skaitmeninės ekonomikos ir visuomenės indekse (DESI), kuris apskaičiuojamas atsižvelgiant į galimybę naudotis e. ryšiu, į visuomenės skaitmeninių įgūdžių lygį, naudojimosi e. ištekliais apimtis, skaitmeninių technologijų taikymą veikloje ir elektroninių viešųjų paslaugų lygį, Lietuva surinko 53,9 balo, viršijo ES vidurkį (52,6 balo) ir užėmė 14 vietą, aplenkdama Latviją (18 vieta) ir Lenkiją (23 vieta), atsilikdama nuo Estijos (7 vieta), tačiau visuomenės skaitmeniniais įgūdžiais (56 proc.) pasigirti negalime – atsiliekame nuo ES vidurkio (58 proc.), užimdami 18 vietą.

Analizuojant visų Lietuvoje įgyvendinamų stambių projektų ekonominį poveikį, išryškėja, kad stambaus projekto kriterijus atitinkančio investuotojo darbuotojai gauna 39 proc. didesnį darbo užmokestį negu šalies vidurkis, o vienas darbuotojas vidutiniškai lemia 2 papildomas darbo vietas Lietuvos tiekėjų įmonėse. Net 85 proc. stambių projektų yra plėtojami ne Vilniaus mieste, todėl jie svariai prisideda prie regionų plėtros.

Siekdami tvaraus šalies ūkio augimo po pandemijos sukelto ekonominio šoko, kokybinės ekonomikos transformacijos, subalansuoto vystymosi, sulaukdami ilgalaikių investicijų, inovatyvių, aukštą pridedamąją vertę kuriančių įmonių, toliau **gerinsime investicinę aplinką, kursime palankias sąlygas stambiems investuotojams**:

– įmonių įsisteigimo proceso spartinimas tobulinant teisinį ir administracinį reguliavimą (statybą leidžiančių dokumentų išdavimo terminų sutrumpinimas, parengta žemės sklypų infrastruktūra);

– pelno mokesčio lengvatos ir laisvosiose ekonominėse zonose, ir stambiems investuotojams visoje Lietuvos teritorijoje;

– paskatos savivaldybėms vystyti teritorijas siekiant pritraukti investicijas – tai teigiamai veiktų šalies regionus, jų konkurencingumą, gyventojų užimtumą;

– aukštos profesinės kvalifikacijos darbo jėgos ir specialistų pasiūla;

– gyventojų ir institucijų skaitmeninių įgūdžių lygio kėlimas;

– aukšta valstybės ir savivaldybių institucijų ir įstaigų aptarnavimo kokybė;

– Valstybinio plėtros banko steigimas, siekiant palengvinti verslo skolinimąsi ir projektų finansavimą viešajame sektoriuje.

Pramonės įmonių skaitmeninimas ir perorientavimas, naujų investicijų pritraukimas, dirbančiųjų perkvalifikavimas aukštos pridėtinės vertės sritims, biotechnologijos, atsinaujinančių energijos išteklių diegimas – tai ilgalaikių investicijų sritys, kurios skatins šalies ekonomiką ir ilgainiui ją iš esmės pakeis. Tai sudarys sąlygas kokybinei Lietuvos ekonomikos transformacijai, subalansuotam vystymuisi, inovatyvaus, aukštą pridedamąją vertę kuriančio verslo plėtrai.

Perėjimą prie skaitmeninės ekonomikos spartins ir pagal Europos Komisijos planą planuojami investuoti 6,327 mlrd. eurų į Lietuvos ateities ekonomikos DNR, išskiriant penkis prioritetus: žmogiškasis kapitalas, skaitmeninė ekonomika ir verslas, inovacijos ir moksliniai tyrimai, ekonominė infrastruktūra bei klimato kaita ir energetika.

**Skaitmeninė ekonomika ir verslas – greitesnis perėjimas skaitmeninės ekonomikos link**:

– pramonės skaitmeninimas ir perorientavimas;

– e.verslo modelių, padėsiančių įmonėms persiorientuoti į elektroninę prekybą ir pristatymą, diegimas;

– eksporto rinkų atnaujinimas ir tiesioginių užsienio investicijų pritraukimas, skaitmeninių paslaugų ir infrastruktūros kūrimas;

– paslaugų sektoriaus robotikos procesų automatizavimo ir dirbtinio intelekto sprendimai, finansinių priemonių, skatinančių įmonių plėtrą, įgyvendinimas;

– finansinių inovacijų aplinkos „Sandbox“ vystymas ir plėtra;

– spartesnis viešojo sektoriaus duomenų atvėrimas;

– pasirengimas 5G ir eSIM platformų diegimui ir kt.

**Inovacijos ir moksliniai tyrimai – inovacijų ekosistemos stiprinimas**:

– verslo inovacijų skatinimas;

– kompetencijų centrų stiprinimas;

– startuolių skaičiaus didinimas užtikrinant priemones, skatinančias idėjų plėtojimą, bandomąją gamybą; dalyvavimo tarptautinėse akceleravimo programose finansavimas;

– 1,5 proc. BVP (šiandien – 0,88 proc.) skyrimas mokslo tyrimams ir eksperimentinei veiklai;

– mokslo ir studijų institucijų skatinimas vykdyti MTEPI veiklas, turinčias komercinį potencialą, t. y. veikti kaip vienai iš technologijų perdavimo grandžių;

– mokslo ir verslo bendradarbiavimo stiprinimas, inovacijų infrastruktūros plėtra;

– ypatingo dėmesio gyvybės mokslams, medicinos paslaugoms bei pramonei skyrimas.

**Klimato kaita ir energetika – tvaraus ekonomikos modelio vystymas**

– nacionalinės mokslinių tyrimų ir inovacijų programos, klimato kaitos ir atsinaujinančios energetikos programos parengimas pagal Europos žaliąjį kursą;

– didesnis atsinaujinančių energijos išteklių (AEI) naudojimas, energijos efektyvumo bei energetikos sektoriaus konkurencingumo dindimas;

– jūrinio vėjo verslo plėtra, AEI diegimas namų ūkiuose, privačių juridinių asmenų gamybinės, visuomeninės, gyvenamosios paskirties statiniuose;

– šilumos tiekimo tinklų (įskaitant nuotolinį rodmenų nuskaitymą) modernizavimas ir plėtra, pastatų renovacija (daugiabučių, privačių, gamybinių, komercinių ir kt.);

– suskystintų naftos dujų balionų, naudojamų daugiabučiuose, pakeitimas kitais energijos šaltiniais; elektros generacija, panaudojant suskystintųjų gamtinių dujų (SGD) nugaravimus Klaipėdos SGD terminale ir kt.

**Transporto infrastruktūros plėtra – ekonomikos potencialui didinti**

Susisiekimo sektorius – vienas iš svarbiausių Lietuvos ekonomikos sričių, todėllabai svarbu, kadteisinė bazė ir šalies transporto infrastruktūra užtikrintų kuo palankesnes sąlygas sektoriui augti:

– sieksime užtikrinti, kad būtų kuriama moderni, subalansuota, saugi, nekenksminga aplinkai susisiekimo sistema kaip regioninis įvairiarūšio transporto centras, kuris efektyviai tenkintų gyventojų ir verslo poreikius, būtų užtikrinti sėkmingi ir gerėjantys visų transporto rūšių – kelių, geležinkelių, vandens ir oro – transporto veiklos rezultatai;

– gerinsime regioninių kelių būklę, įgyvendinsime žvyrkelių asfaltavimo programą;

– tęsime „Rail Baltica“ projektą, išnaudosime sukurtą infrastruktūrą krovinių vežimui „Šiaurės jūra–Baltijos jūra“, plėtosime bendradarbiavimą su Lenkijos Respublika ir kitomis ES valstybėmis narėmis;

– tęsime „Via Baltica“ projektą, išnaudosime logistikos centrų galimybes, dinaminio eismo valdymo sistemą, intermodalinius terminalus įvairių transporto rūšių sąveikai;

– plėtosime Klaipėdos valstybinio jūrų uosto ir vidaus vandenų kelių infrastruktūrą;

– išnaudosime Lietuvos oro uostų infrastruktūrą didinant keleivių pralaidumą, skatinsime naujų skrydžių kryptis, didinsime tiesioginių skydžių į Lietuvą skaičių.

**INOVATYVUS, KONKURENCINGAS IR TVARUS ŽEMĖS ŪKIS – GYVYBINGAS KAIMAS**

**Tausaus ir konkurencingo žemės ūkio ir maisto ūkio stiprinimas**

Kaimas – unikali mūsų tautiečių gyvenamoji vieta su savita urbanizacija, gyvenimo būdu ir specifine veikla. Mes kaimą suvokiame plačiau nei žemės ūkio vietą, todėl keičiame valstybės institucijų požiūrį, valstybinio reguliavimo būdus dėl šio svarbaus valstybės bei šalies bendruomenės segmento ateities.

Šalies kaimo raida vyksta įvertinant pagrindinius aspektus – žemės ūkio produkcijos gamyba, skirta savo šalies poreikiams tenkinti ir eksportui. Ūkininkavimo efektyvumas užtikrinamas plečiant kooperatinius principus ir siekiant kiek įmanoma labiau pagaminti baigtinį produktą jo auginimo vietoje, vengiant nerealizuojamos produkcijos ilgo transportavimo, bloginančio kokybę. Vis daugėja ūkininkų, kurie renkasi ekologišką produktų gamybą.

Naujoje ES 2021–2028 m. finansinėje perspektyvoje sieksime užtikrinti vienodas ekonomines ES paramos sąlygas Lietuvos žemdirbiams, kad būtų panaikinta mūsų šalies žemdirbių diskriminacija ES senbuvių valstybių atžvilgiu.

Darbinė žmonių veikla kaimuose neturi apsiriboti vien žemės ūkiu. Sieksime, kadLietuvos kaimas ir miesteliai taptų traukos centrais ne tik turistams, bet ir šalies žmonėms, kaip geresnės, ramesnės gyvensenos, natūralios traukos vieta. Finansinių išteklių valstybė turi, reikia tik protingai juos panaudoti. Specialistai teiks nemokamą pagalbą pereinant nuo tradicinės žemdirbystės prie naujų ūkininkavimo ir verslo rūšių.

Užtikrinsime finansinę, organizacinę ir dalykinę paramą naujų bendradarbiavimo formų kūrimui ir plėtrai kaime. Bus skatinami tokie dariniai kaip kooperatyvai, logistikos, prekybos įmonės ar integruotos modernios technikos ir technologijų įmonės, teikiančios paslaugas smulkiesiems žemdirbiams.

Pastaruoju metu piniginės pajamos absoliutine reikšme žemės ūkyje didėja, bet reikšmingai sumažinti atotrūkį tarp miesto ir kaimo gyventojų pajamų dar nepavyksta. Spręsdami gyvenimo kaime gerėjimo uždavinį:

– remsime smulkiuosius ūkius;

– skatinsime smulkiojo verslo plėtrą ir kooperaciją, didinsime užimtumą;

– pasieksime, kad kaimo gyventojų piniginės pajamos per mėnesį, tenkančios vienam namų ūkiui, susilygintų su mažųjų miestų gyventojų namų ūkių pajamomis;

– didinsime ūkininkų derybines galias, plėtosime kooperaciją žemės ūkyje, skatinsime žemės ūkio kooperatyvų pajamingumą.

Šiandienos kaimas, žemės ūkis ir sklandus visos maisto grandinės funkcionavimas iš esmės priklauso nuo gamtinių išteklių kokybės, klimato kaitos procesų, apsirūpinimo modernia, pažangia, inovatyvia technika bei technologijomis, gamintojo išmanumo ir siekio naudotis naujausiomis žiniomis bei technologijomis, gebėjimo valdyti rizikas bei prisitaikyti prie vartotojų poreikio valgyti sveiką, kokybišką maistą, kintančios situacijos vietinėse ir tarptautinėse rinkose ir, žinoma, kartų kaitos bei smulkiojo ir vidutinio ūkio stiprėjimo, sveikos ir veiklios kaimo bendruomenės.

Žemės ūkiui ir ūkininkams kyla daug problemų ir iššūkių dėl pasaulinio masto krizių bei klimato kaitos sukeltų padarinių. Todėl ateities žemės ūkis turi būti konkurencingas ir atsparus, t. y. gebantis greitai prisitaikyti prie pokyčių, kaimas – išmanus ir gyvybingas, o jame gyvenantys ir dirbantys žmonės – orūs, ekonomiškai saugūs ir laimingi.

**Aplinkosauginių reikalavimų didėjimas ir ūkiams patrauklių sprendimų užtikrinimas**

Gamtiniai ištekliai yra riboti, o intensyvi žemės ūkio veikla, ypač dėl sunkiai prognozuojamų klimato kaitos procesų, ne tik juos eikvoja, bet ir mažina jų kokybę. Tarptautiniai susitarimai ir naujosios ES politikos, kaip Paryžiaus susitarimas dėl klimato kaitos, Europos žaliasis susitarimas, Strategija ,,Nuo ūkio iki stalo“, ES bioįvairovės strategija iki 2030 m. bei didėjantis tarptautinės visuomenės susirūpinimas dėl žemės ateities, didina spaudimą žemės ūkiui ir visai maisto grandinei tvariai ūkininkauti ir gaminti. Viešųjų gėrybių kūrimas griežtėjant aplinkosaugos ribojimams brangiai kainuoja ūkininkams ir gali tapti jiems nepakeliama našta. Visuomenė turi ne tik kelti reikalavimus, bet ir prisidėti prie jų finansavimo ir įgyvendinimo. Siekiant išsaugoti dirvožemį ir gerinti jo kokybę, mažinti vandenų taršą, tausiai naudoti vandens išteklius, gerinti oro kokybę, puoselėti kaimo kraštovaizdį, būtina:

– numatyti ilgalaikę dirvožemio tyrimų programą ir užtikrinti pakankamą jos finansavimą, standartizuoti visų žemės ūkio naudmenų tręšimo planų parengimą, kad kiekvienas ūkininkas turėtų galimybę ūkininkauti tvariai, mažindamas naudojamų trąšų kiekį;

– skatinti ūkininkus naudoti aplinką tausojančias technologijas ir ūkininkavimo praktikas, tokias kaip beariminėžemdirbystė, ekologinis ūkininkavimas ir pan.;

– pasiūlyti patrauklių ir reikšmingą efektą šilnamio efektą sukeliančių dujų (ŠESD) emisijų mažinimui turinčių agroaplinkosauginių priemonių rinkinį, kad kiekvienas ūkininkas turėtų galimybę prisidėti prie ambicingų aplinkosaugos tikslų įgyvendinimo, o jo pastangos būtų tinkamai atlygintos; aplinkai nedraugiškas chemines medžiagas keisti mineralinėmis, pvz., platesnis sapropelio panaudojimas;

– sukurti finansines prielaidas gyvulininkystės ūkiams tinkamai tvarkyti mėšlą ir srutas, taip pat ir perdirbant juos į alternatyvius energijos šaltinius, spręsti kvapų šalinimo problemas;

– investuoti į melioracijos ir drėkinimo sistemų įrengimą ir tvarkymą;

– pasiūlyti ūkininkams, pasitelkiant naujausius mokslo pasiekimus, panaudojant mokslininkų ir konsultantų sukauptą patirtį, optimaliausius sprendimus, kaip prisitaikyti prie augančio visuomenės poreikio ūkininkauti tvariai.

**Inovatyviomis technologijomis grįsto žemės ūkio skatinimas**

Inovatyvumas svarbus visiems ūkiams: smulkiesiems, vidutiniams ir stambiesiems. Pirmiems – siekiant kurti išskirtinius, aukštos pridėtinės vertės žemės ūkio produktus, stambiesiems – dėl masto ir galimybės konkuruoti tarptautinėse rinkose. Dar iki Lietuvos įstojimo į ES ūkininkai, žemės ūkio bendrovės, žemės ūkio produktų perdirbimo įmonės turėjo galimybę pasinaudoti ES finansine parama. Stambieji ūkiai gana sėkmingai apsirūpino nauja technika, įrenginiais, statė gamybinius pastatus ir technologiškai yra pakankamai pažangūs ES mastu, tačiau smulkieji ir vidutiniai ūkiai, stokodami galimybių ir žinių, konkurencinėje kovoje atsiliko.

Siekdami išsaugoti ir sustiprinti smulkiuosius ir vidutinius ūkius, šeimos ūkius, išskirtinį („nišinį“) verslą kaime, paskatinti jaunus žmones gyventi ir dirbti kaime, taip pat nepamiršdami ir stambiųjų ūkių, ypač darbo vietas kuriančio verslo:

– subsidijuosime šeimos, smulkiųjų ir vidutinių ūkių gamybinės bazės modernizavimą, naujų pajėgumų kūrimą, kartu suteikiant galimybes investicinių projektų finansavimui gauti lengvatines paskolas ar pasinaudoti kitais finansiniais instrumentais;

– teikiant finansinę paramą stambiajam verslui, atsižvelgsime į veiklos pobūdį, apimtis, sieksime subsidijuoti į tvarų vystymąsi orientuotą verslą, gaminančius aukštesnės pridėtinės vertės produktus, darbo vietas kuriantį, inovacijas, skaitmeninimo bei kitus išmaniuosius valdymo sprendinius diegiantį verslą; kitiems pasiūlysime finansinių priemonių paketą bei grąžinamąsias subsidijas;

– skatinant kartų kaitą kaime, teiksime įsikūrimo paramą jauniesiems ūkininkams;

– skatinsime žemės ūkio subjektus ieškoti naujų verslo galimybių, plėsti gamybinę bazę ir perdirbti savo ūkiuose pagamintą produkciją, kurti išskirtinius, aukštesnės pridėtinės vertės produktus;

– užtikrinsime žemdirbiams tinkamą ir jų lūkesčius atitinkančią žinių platformą, būtinus mokslinius ir eksperimentinės plėtros tyrimus.

**Stabilių pajamų ir sąžiningos paramos užtikrinimas ir rizikų valdymas**

Baltijos valstybių ūkininkai vis dar yra pusbrolio pozicijoje, kai kalbama apie vienodas tiesiogines išmokas ES mastu, ir dėl to ,,pralošia“ nelygioje konkurencinėje kovoje.

Atsižvelgiant į išmokų skirstymo principus ir ūkių struktūrą Lietuvoje, didžioji tiesioginių išmokų dalis tenka stambiesiems ūkių valdytojams, o tai nulemia didėjantį pajamų atotrūkį ir gilėjantį socialinį konfliktą. Smulkiesiems tampa sudėtinga investuoti į plėtrą. Nepalankios ūkių struktūros įtaką, mokant tiesiogines išmokas, amortizuosime taikant socialiai ir ekonomiškai pagrįstus paramos mokėjimo principus. Reikšminga paskata ūkininkauti yra išmokos ūkininkaujantiems nenašiose ar specifinių kliūčių turinčiose žemėse, išmokos už pirmuosius hektarus.

Nors stambūs ūkininkai finansiškai gerokai pranašesni už smulkiuosius ir vidutinius, didžioji dalis ūkių susiduria su rizikos valdymo problemomis. Žemės ūkio rizikos valdymo fondai būtų reikšminga pagalba jų nariams reaguoti į įtemptas situacijas, suvaldant dėl rinkos kainų svyravimų susidariusias kritines situacijas, ekstremaliųjų meteorologinių reiškinių ar kitų socioekonominių įvykių pasekmes, lemiančias pajamų praradimą. Nuostolių kompensavimas leistų užtikrinti būtiną apyvartinių lėšų lygį ir nepertraukiamą žemės ūkio veiklą.

Esame tikri, kad siekiant sąžiningo ir teisingesnio ES tiesioginių išmokų mokėjimo bei sumaniai valdyti rizikas Lietuvoje būtina:

– aktyviai tęsti derybas dėl vienodų išmokų ES mastu;

– smulkiesiems ir vidutiniams ūkiams mokėti didesnes tiesiogines išmokas už pirmuosius hektarus (perskirstymo išmoką);

– jauniesiems ūkininkams mokėti reikšmingai didesnes tiesiogines išmokas, pailginant jų mokėjimą iki 7 metų nuo įsikūrimo;

– išlaikyti išmokas ūkininkaujantiems nenašiose ar specifinių kliūčių turinčiose žemėse;

– išplėsti pasėlių ir gyvūnų draudimo galimybes;

– parengti žemės ūkio rizikos valdymo fondų veikimo teisinę bazę, numatant valstybės pagalbą įstatinio kapitalo formavimui bei veiklos palaikymui, paskatinti jų kūrimąsi.

**Ūkininkų derybinių galių stiprinimas**

Lietuvoje vyrauja smulkieji ūkiai, dažniausiai valdomi vyresnio amžiaus ūkininkų, ypač tai būdinga pieno ūkiams. Neturėdami pakankamų derybinių galių brangiau parduoti produkciją, pigiau įsigyti gamybos priemonių, jie dažniau susiduria su nesąžiningos prekybos praktika. Kasmet iš aktyvios gamybos pasitraukia dalis ūkininkų, todėl, nors ir nežymiai, vidutinis ūkio dydis didėja, o žemdirbių visuomenė toliau sensta.

Pasaulinė praktika rodo, kad tik bendradarbiaudami ūkininkai gali pasiekti proveržio derantis dėl palankesnių sąlygų maisto grandinėje.

Jaunoji ūkininkų karta drąsiau žvelgia į naujoves, bet neturi pakankamų gamybos išteklių, todėl:

– inicijuosime kooperacijos teisinės bazės pakeitimus, kad ūkininkai matytų paskatas jungtis į kooperatyvus, kurti naujas bendradarbiavimo formas;

– teikiant investicinę paramą, pirmumą teiksime kooperuotiems ar bendradarbiaujantiems ūkio subjektams, taip pat jie sulauks didesnio paramos intensyvumo;

– skatinsime ūkininkus ir kitus gamintojus plėtoti įvairias bendradarbiavimo formas: gamintojų grupės ar organizacijos, trumpo tiekimo grandinės, stambiųjų ir smulkiųjų ūkininkų bendradarbiavimas pasidalijant ūkinės veiklos ciklais ir kt.;

– teikiant paramą žemės ūkio produktų perdirbėjams, visų pirma pieno sektoriuje, atsižvelgsime į superkamos žaliavos apimtis iš kooperuotų ūkio subjektų;

– į kooperacijos ir kitų bendradarbiavimo formų plėtrą įtrauksime kuo daugiau jaunimo, kuris kartu būtų skatinamas didesnėmis tiesioginėmis išmokomis bei teikiant įsikūrimo paramą;

– ūkininkams susipažinti su bendradarbiavimo nauda ir privalumais pasitelksime kooperacijos kelią įveikusius ūkininkus, mentorius.

**Ūkininkų kompetencijų ugdymas ir draugiškas administravimas**

Šių dienų mokslas bei technologijos vystosi taip sparčiai, kad ūkininkams suspėti sekti naujoves ir iš jų išsirinkti tinkamiausias yra sudėtinga. COVID-19 sukelta krizė paskatino permąstyti gamybos ciklus, ieškoti inovatyvių gamybos, logistikos ir valdymo būdų, suvokti, kaip svarbu išnaudoti skaitmenizacijos pasiekimus, kelti žinių ir kompetencijų lygį. Nauji aplinkosauginiai iššūkiai kasdien reikalauja iš ūkininkų išmanumo ir žinių, kaip tvariai ūkininkauti, suderinti tausųjį ūkininkavimą ir aukštą produktyvumą bei sumaniai valdyti ūkį.

Ugdant ūkininkų kompetencijas, keliant jų žinių lygį ir teikiant administravimo paslaugas:

– užtikrinsime ūkininkams ir kitiems žemės ūkio veikla užsiimantiems subjektams bazinių žinių, būtinų gauti ES paramą, suteikimą, taip pat žinių, susijusių su naujausiais mokslo pasiekimais, inovacijomis, skaitmeninimu, tvariu ir efektyviu ūkių valdymu, mokymosi bei konsultavimosi procesą derinsime su praktika, sėkmingais pavyzdžiais bei realia pagalba diegiant tiek privalomus standartus ar reikalavimus, tiek naujoves;

– paremsime ūkininkų mokymosi ar konsultavimosi iniciatyvas, kai konkrečių žinių poreikis kils iš pačių ūkininkų;

– sukursime vartotojams draugišką žemės ūkio žinių ir inovacijų sistemą, kuri leistų greitą ir efektyvų apsikeitimą žiniomis, mokslo naujovėmis ir jų sklaidą;

– sieksime, kad valstybės institucijos ir tikrinančios įstaigos nekurtų perteklinių reikalavimų žemės ūkio verslui, išnaudotų skaitmeninimo teikiamus privalumus;

– peržiūrėsime, kokie duomenys, žemėlapiai turi būti atnaujinti, periodiškai peržiūrimi ir perkeliami į vieną žemėlapį, kad ūkininkai, deklaruodami pasėlius, matytų visas jų valdose galimas taikyti priemones;

– skaitmenizuodami paramos administravimo procesus sumažinsime teikiamų dokumentų, ataskaitų apimtis;

– atsakingai vertinsime paramos teikimo reikalavimus, ypač įvedant naujus, atsisakysime perteklinių;

– reikalausime naujos bendravimo kokybės iš kontroliuojančių, paramą administruojančių institucijų, kad jos teiktų ūkininkams visapusišką informaciją ir pagalbą dėl įvairių reikalavimų ir sąlygų.

**Augantys visuomenės poreikiai ir Lietuvos prekinis ženklas**

ES ir Lietuvos vartotojai nori šviežio, sveiko maisto, didėja paklausa ekologiško ir kito išskirtinio maisto, pagaminto pagal nacionalinės kokybės sistemas, turinčio saugomą kilmės vietos nuorodą, saugomą geografinę nuorodą, kuris yra garantuotas tradicinis gaminys ar tautinio paveldo produktas. Europos vartotojai ypatingą dėmesį kreipia į gyvūnų gerovės standartų laikymąsi. Atsiranda iniciatyvos specialiai ženklinti ne tik ekologiškus, produktus su geografinėmis nuorodomis ir pan., bet ir produktus, pagamintus tvariai arba laikantis tam tikrų gyvūnų gerovės standartų. Auga poreikis gaminti produktus, tinkamus vartoti specifinius poreikius turintiems žmonėms. Spartus biotechnologijų vystymasis skatina ieškoti inovatyvių produktų, naudojamų ne tik maisto pramonėje, bet ir farmacijoje, ir kt. Visuomenei taip pat tampa svarbu, ar gaminant paisoma bioekonomikos, žiedinės ekonomikos principų.

Lietuva turi pajėgumų patenkinti augančius visuomenės poreikius ir gali pasiūlyti išskirtinės kokybės, sveikų, tvariai pagamintų produktų.

Siekiant, kad Lietuvos vardas vartotojams asocijuotųsi su kokybės ženklu:

– skatinsime ekologiškų produktų gamybą ir jų perdirbimą;

– remsime tvarų ūkininkavimą, mažinant trąšų, pesticidų ir antibiotikų naudojimą; gyvūnų gerovės standartų diegimą; inovacijas perdirbant žemės ūkio produktus, mažinant aplinkos taršą bei didinant socialinį atsakingumą; daug dėmesio skirsime tvarios rinkodaros elementams;

– skatinsime ūkio subjektus plėtoti bioekonomikos, žiedinės ekonomikos principais paremtus projektus, numatant jiems palankesnes paramos sąlygas.

**Gyvybingas kaimas ir kartų kaita**

Nuolat girdime, kad kaimas išsivaikšto, vis daugiau jaunų žmonių išvyksta svetur ar į miestus, nors kaimiškąsias savivaldybes jau antrą dešimtmetį pasiekia nemažos įvairių ES fondų lėšos. Deja, atstatyti, kas buvo sugriauta, nėra parasta, kaip ir pasirinkti investavimo prioritetus. Nerasime gyvenvietės, kurioje nebūtų įgyvendintas infrastruktūros projektas, tačiau ne visi sutvarkyti pastatai ir miestelių aikštės yra užpildyti veiklomis ir žmonėmis. Vis dar yra gyventojų, neturinčių vandentiekio ar kanalizacijos. Kaimas bus gyvybingas, kai kiekvienam čia gyvenančiam bus užtikrinta gyvenimo kokybė, t. y. patogi infrastruktūra, būtinos paslaugos, įvairi socialinė ir kultūrinė veikla, darbo vietos, pakankamas pajamų lygis ir, svarbiausia, jeigu kaime gyventi liks jauni žmonės.

Todėl:

– sukursime prielaidas gyventojams naudotis vandentiekiu ir kanalizacija;

– esamą infrastruktūrą pritaikysime būtinų paslaugų gyventojams teikimui, ypač orientuojantis į jaunimą bei senjorus, kad jauniems žmonėms vaikų auginimas būtų ne našta, o džiaugsmas; kad senjorai turėtų galimybę oriai, saugiai ir įdomiai gyventi, jaustųsi visaverčiais visuomenės nariais;

– pasitelkdami vietos veiklos grupių lyderius ir kitus aktyvius kaimo žmones padėsime jaunimui ir kitiems, norintiems imtis nuosavo verslo, brandinti verslo idėjas, finansiškai remsime jų įgyvendinimą;

– skatinsime bendruomeninio ir socialinio verslo idėjų įgyvendinimą;

– didinsime kaimo patrauklumą miesto žmonėms: skatinsime kaimo turizmo verslą, stovyklų, edukacinių veiklų plėtrą; skatinsime ūkininkus atverti duris miesto vaikams – tai padės ugdyti sąmoningą, kaimą mylinčią ir ūkininko darbą vertinančią vartotojų kartą.

**Tvari, inovatyvi žuvininkystė ir modernus laivynas**

Šiandienos žvejyba taip pat susiduria su iššūkiais – turime suderinti išteklių tausojimo politiką su žvejybiniais verslo ir mėgėjų interesais. Sugaunant daugiau žuvies, negu galima išteklius saugiai atkurti, kyla grėsmė atskirų rūšių atsargoms bei visai jūrinei ekosistemai, todėl būtina nedelsiant imtis priemonių, siekiant gyventojams suteikti ilgalaikį, stabilų, saugų ir sveiką maisto šaltinį. Kartu privalome užtikrinti, kad būtų išsaugotos žuvininkystės įmonės ir darbo vietos, būtų skatinama investuoti į pažangiausias technologijas ir didinti žvejybos laivų ekonominės veiklos efektyvumą.

Atsižvelgdami į tai:

– remsime tvarią, racionaliai išteklius naudojančią ir žiniomis grįstą žuvininkystę;

– skatinsime pažangių technologijų ir geriausios praktikos sklaidą;

– sieksime, kad valstybės institucijos taikytų tik moksliniais ir faktiniais duomenimis grįstus žvejybos apribojimus;

– remsime įmones, investuojančias į aukštos pridėtinės vertės produktų gamybą ir inovacijas;

– palaikysime ir skatinsime žvejybos infrastruktūros plėtros, laivyno modernizavimo idėjas;

– sieksime, kad būtų užtikrinamas žvejybos kvotų stabilumas ir mūsų laivyno veiklos tęstinumas tiek ES vandenyse, tiek už jų ribų.

**GEROVĖS VALSTYBĖS VALDYMAS IR TEISINGUMAS ŽMONĖMS**

Lietuvos socialdemokratai visada buvo parlamentinės respublikos šalininkai ir šiandien LSDDP yra už parlamentarizmo stiprinimą. Mes esame už reformas, evoliucinį valstybės raidos ir valdžių tobulinimo kelią, bet prieš kairįjį radikalizmą, prieš nestabilumo ir nesantaikos kurstymą. Priėmę sprendimą išsaugoti kairiojo centro valdančiąją koaliciją, neleidome nepraėjus nė metams po Seimo rinkimų nuversti žmonių palaikymą turinčios Vyriausybės, atsisakėme paremti korumpuotų socialdemokratų lyderių sandėrius su konservatoriais.

Šios kadencijos Seimo problemos akivaizdžiai parodė, kad būtina parlamentinė reforma, nes dabartinė parlamento veiklos praktika ir jos reglamentavimas Seimo statute neatitinka šalies Konstitucijos, žmonių lūkesčių. Seimo reputacija nukentėjo dėl to, kad nėra saugiklių, saugančių nuo vadovavimo Seimui uzurpavimo ir vienvaldiškų Seimo Pirmininko sprendimų. Siūlysime įtvirtinti demokratinėse valstybėse vyraujančią tradiciją, kad Seimo vadovais negali būti renkami pirmą kartą išrinkti Seimo nariai. Seimo statute panaikinsime Seimo Pirmininko nekonstitucines, vienvaldiškas galias, daugiau įgaliojimų suteiksime Seimo seniūnų sueigai ir kitoms kolegialioms parlamento institucijoms.

Siekdami gerinti žmonių pasitikėjimą Seimu, privalome keisti Seimo rinkimų sistemą. Diskutuotina, ar dabartinė, jau pasenusi rinkimų sistema atitinka konstitucinius laisvų ir lygių rinkimų principus. Paradoksas tas, kad jau tarpukariu Lietuva turėjo gerokai pažangesnę rinkimų sistemą, negu turime dabar. Išanalizavę demokratinių valstybių praktiką, mes pasiūlėme naują proporcinę Seimo rinkimų sistemą, kai rinkėjai daugiamandatėse rinkimų apygardose balsuoja už asmenybes. Deja, šios įstatymo nuostatos priėmimas yra vilkinamas. Panašaus likimo sulaukė ir mūsų projektas, įteisinantis internetinį balsavimą kaip papildomą rinkimų būdą.

Sieksime reformuoti valstybės valdymą, mažindami biurokratiją, užkardydami politinę ir tarnybinę korupciją. Neproporcingas valstybės tarnautojų skaičiaus didinimas atspindi politinės valios stoką. LSDDP nepritaria dabar vykstančiam valstybės tarnybos dezorganizavimui, verslo principų taikymui valstybės valdyme bei perdėtai priėmimo į valstybės tarnybą centralizacijai. Mes esame už nedidelę, profesionalią, atsakingą ir skaidrią valstybės tarnybą, o ministerijų kancleriams grąžinsime karjeros valstybės tarnautojo statusą. Diegdami informacines technologijas ir šalindami valdininkų subjektyvių sprendimų galimybes, panaikinsime kyšininkavimo prielaidas, apribosime nuteistų už korupcinius nusikaltimus asmenų galimybes eiti aukštas renkamas ir skiriamas politines pareigas.

Manome, kad esmine korupcijos ir šešėlinės ekonomikos užkardymo priemone taptų įdiegta visa apimanti skaidrumo sistema, grindžiama asocijuotų struktūrų bendradarbiavimu ir dialogo su valdžios struktūromis skaidrumu, viešumu, dvigubų standartų išgyvendinimu, demokratines vertybes atspindinčių socialinės partnerystės santykių plėtra. Tai leistų siekti visuomenėje tikrojo teisingumo, žmogaus orumo, išgyvendinti kyšininkavimą ir skandalų kultūrą, kokybiškos socialinės partnerystės. Tik skaidrumo principais grįsta visuomenė gali sukurti Gerovės valstybę, kurioje sutelktomis visų pastangomis siekiama aukštesnio gėrio ir teisingumo visiems.

LSDDP laikosi principinės nuostatos, kad geriausiai žmonių problemas supranta ir sprendžia ta valdžia, kuri yra arčiausiai žmonių. Esame už vietos savivaldos stiprinimą ir regioninės politikos plėtrą, todėl sieksime užtikrinti lygiavertę centrinės valdžios ir savivaldos partnerystę priimant sprendimus dėl regionų plėtros. Regioninę politiką įgyvendinsime pasitelkę ekonominius ir finansinius svertus, sieksime, kad būtų panaikinti didžiuliai užimtumo ir gyvenimo lygio skirtumai. Apskričių administracijų panaikinimas sukėlė didžiulį valdžios centralizavimą ir nutolimą nuo žmonių, todėl sieksime sugrąžinti svarbiausių klausimų sprendimą į regionus.

Mes pripažįstame visuomeninių rinkimų komitetų veiklą, nesupriešiname jų su partiniais politikais, merus vertiname ne pagal partiškumą, o pagal kompetenciją ir gebėjimą telkti bendruomenes. Įgyvendinę tiesioginius merų rinkimus, nuosekliai sieksime sukurti dviejų pakopų savivaldą. Stiprinsime savivaldybių savarankiškumą, didinsime jų finansinį stabilumą, savarankiškųjų pajamų šaltinius, leisime savivaldybėms, atliekant funkcijas, pasirinkti labiausiai jų poreikius atitinkančius modelius.

Kalbos apie Gerovės valstybę liks tuščios, jeigu neįgyvendinsime teisinės valstybės principų. Užtikrinti teisingumą gali tik darnus ir skaidrus teismų darbas. Pastaraisiais metais išryškėjo nemažai teisėjų korupcijos atvejų, taip pat teismų uždarumas ir atsiribojimas nuo visuomenės, negebėjimas vykdyti konstitucinių galių – parinkti tinkamus teismų pirmininkus ir aukščiausiųjų teismų teisėjus. Pasiūlėme įvesti teismų tarėjų institutą, tačiau pasiūlytos Konstitucijos pataisos ir Tarėjų įstatymo projekto priėmimas tebevilkinamas Seime. Tai rodo, kad teismai bijo atsiverti visuomenei ir įsileisti visuomenės atstovus į teisingumo vykdymą. Demokratinių valstybių patirties ignoravimas žlugdo žmonių pasitikėjimą teismais ir trukdo įveikti teisėjų korupciją.

Teisingumas suponuoja visų žmogaus teisių įgyvendinimą. Deja, Lietuvoje valdžios institucijos ir nevyriausybinės organizacijos rūpinasi tik labai siaurais žmogaus teisių aspektais, kurie visiškai negarantuoja socialinio teisingumo. LSDDP sieks suaktualinti ir įgyvendinti žmogaus teises į orų gyvenimą, į darbą ir kūrybą, į mokslą, į socialinį aprūpinimą ir pan., jas susiesime su pareigų Tautai ir Tėvynei vykdymu. Mūsų manymu, žmogus, nedalyvaujantis pagal galimybes gerovės kūrime, neturi teisės reikalauti visuomenės dėmesio ir paramos sau. Mes esame už solidarumą ir piliečių teisių ir pareigų darną.

**UŽSIENIO POLITIKA IR NACIONALINIS SAUGUMAS**

Lietuvos gerovės ir kūrybos valstybei kurti ir tautai išlikti ypatingą reikšmę turi užsienio politikos ir nacionalinio saugumo prioritetai. LSDDP visada buvo už išmintingą ir toliaregišką užsienio ir krašto apsaugos politiką.

Mes siekiame įgyvendinti tris svarbiausius ir neatsiejamus prioritetus:

– Lietuvos valstybės stiprinimas Europos Sąjungoje;

– aktyvus dalyvavimas NATO;

– konstruktyvūs santykiai su kaimynais.

Europos Sąjungą matome kaip lygiateisių valstybių sandraugą, ne kaip suniveliuotų valstybių federaciją. Privalome padaryti išvadas iš ES kovos su COVID-19 pandemija ir iš krizės išeiti daug vieningesni. Telkdami partnerius ir laiku keldami opiausias problemas, didinsime Lietuvos įtaką Europoje.

Esame pasirengę nuosekliai vykdyti įsipareigojimus NATO, didinti gynybos ir užsienio politikos finansavimą, dalyvauti bendrose karinėse misijose, rengtis suderintiems kariniams veiksmams, racionaliai panaudoti krašto apsaugos finansavimą šiuolaikinei ginkluotei įsigyti ir infrastruktūros plėtrai.

Mes neskirstome kaimynų į turtingus ir vargšus, į geidžiamus ir nereikalingus. Dabartinės valdančiosios daugumos pastangomis atkurti šilti, draugiški santykiai su strategiškai svarbia Lenkija. Toliau stiprinsime šiaurės kryptį – NB8 bendradarbiavimą. Išspręsime įsisenėjusius ginčus su Latvija. Puikiai suvokdami grėsmes, kylančias iš rytinių kaimynų, keisime bendravimo retoriką. Santykiuose su Rusija ir Baltarusija vadovausimės konstruktyvumo ir pragmatiškumo principais ir griežtai laikysimės vertybinių nuostatų.

LSDDP sieks dar aktyvesnio atstovavimo ES Lietuvos pozicijoms ir valstybės interesams bei nacionalinių valstybių vaidmens stiprinimo ES institucijose. Mes orientuojamės į ES socialinio modelio tęstinumą ir tolesnę jo plėtrą ir priešinsimės bet kokiems populistinės kraštutinės kairės ir radikalios dešinės bandymams ardyti ar diskredituoti ES, jos pamatines vertybes ar menkinti Lietuvos narystę ES.

LSDDP sutinka, kad Lietuvos integracija į ES yra nesibaigiantis procesas, suteikiantis galimybes ir paskatas Lietuvai tapti stipria ir modernia gerovės visiems valstybe. Mūsų narystė ES užtikrina saugumą ir tradicinių europinių vertybių puoselėjimą, skatina Lietuvą vykdyti struktūrines reformas, kurių nauda akivaizdi daugelyje mūsų gyvenimo sričių – pradedant saugiais keliais ir baigiant socialine apsauga. ES solidariai padeda Lietuvai siekti energetinės nepriklausomybės – vieniems tai padaryti būtų itin brangu.

LSDDP visada skyrė ir skirs didžiausią dėmesį bendradarbiavimui su mūsų didžiuoju strateginiu partneriu – JAV. Mums svarbūs ne tik saugumo, bet ir ekonominiai, kultūriniai bei bendražmogiški ryšiai. Niekada nepritarėme ir nepritarsime kylančiam nesusikalbėjimui ar nesusipratimams tarp didžiųjų Europos valstybių ir JAV. Mūsų tikslas – vieningas demokratinis transatlantinis Vakarų pasaulis. Tik taip mūsų civilizacija gali atsilaikyti prieš gimstančias naujas galybes. Mums svarbu plėtoti tradicinį bendradarbiavimą su Vokietija bei atrasti naujus kelius ryšiams su Prancūzija. Sieksime išsaugoti glaudžius ir strateginius santykius su Jungtine Karalyste.

Kitas svarbus mūsų užsienio politikos prioritetas – Rytų partnerystė. Ne viskas susiklostė taip, kaip **siekėme**. Nepakankamas Vakarų Europos dėmesys, Rytų ardomoji veikla ir nuovargis daugelyje partnerių valstybių dezorganizavo šį procesą. Mūsų uždavinys – kuo greičiau sutelkti šios idėjos rėmėjus, pagal galimybes paskatinti visas šešias valstybes – Rytų partneres – orientuotis europine kryptimi, tapti pagrindiniu jų advokatu visose ES institucijose.

Išmintinga ir atsakinga užsienio politika užtikrins nacionalinio saugumo sėkmę. Šiandien nacionalinio saugumo sąvoka gerokai išsiplėtė ir įgavo naujų atspalvių. Nebegalime apsiriboti tik tradicinėmis gynybinio, ekonominio, socialinio saugumo sritimis. Privalome spręsti energetinio, kibernetinio, radiacinio ir biologinio saugumo problemas. Kaip parodė COVID-19 pandemija, mūsų valstybė ir mūsų žmonės turi būti aprūpinti ir parengti kovoti su biologinėmis grėsmėmis. Šis natūralus, nematomas priešas ypač pavojingas ne tik žmonių sveikatai, bet ir kaip pasekmė ekonomikai ir socialiniam gyvenimui. Nėra garantijų, kad tai nepasikartos ateityje.

Kita iš naujo kylanti yra radiacijos grėsmė. Konservatorių vyriausybei pritarus Astravo AE statybai netoli Vilniaus, visos dabartinės valdančiosios daugumos tarptautinės pastangos rezultatų nedavė. Suvokiame, kad statybų sustabdyti nepavyko. Dabartiniai konservatorių šūksniai – tai tik priedanga jų istorinėms klaidoms.

LSDDP mato tris racionalias grėsmių sumažinimo kryptis:

– tarptautinių pajėgų, kad šis objektas būtų neekonomiškas ir nebūtų toliau vystomas, sutelkimas;

– Astravo AE darbo saugos tarptautinės kontrolės užtikrinimas;

– Vilniaus krašto žmonių parengimas gelbėtis radiacijos nutekėjimo ar avarijos atvejais.

Tai privalome daryti sistemingai ir nedelsdami.

LSDDP gynybos politikoje numato tris svarbiausius uždavinius:

– kariuomenės modernizavimas;

– visuomenės įtraukimas į krašto gynybą;

– kibernetinio saugumo stiprinimas.

Ypatingą dėmesį skirsime karių parengtumui ir bendradarbiavimo su sąjungininkais suderinimui. Užtikrinsime glaudžius kariuomenės ryšius su visuomene. Stiprinsime Krašto apsaugos savanorių pajėgas ir Lietuvos šaulių sąjungą. Kursime integralią kibernetinio saugumo vadybos sistemą, suformuosime rezervinius kibernetinio saugumo būrius.

\_\_\_\_\_\_\_\_\_\_\_\_\_\_\_\_\_\_\_\_